KERESKEDELMI LOGISZTIKA

Kiskereskedelmi technológia, logisztika és áruforgalom

1. Különbségek a kiskereskedelmi egységek és az ipar alapvető munkafolyamatai között
Az ipari munka célja mindig valamilyen anyag, félkész termék tulajdonságainak – megmunkálás révén – elérendő cél szerinti alakítása.

A kiskereskedelmi munka célja a munka tárgyát képező áru állapotának – a használati érték megváltoztatása nélküli – szükségszerű módosítása és azután pénzre történő cseréje.

Az ipari termelés alapvető folyamatának megvalósítása elsődlegesen belső feltételeket (munka tárgya, munkaeszközök és munkaerő) igényel.

Ezzel szemben a kiskereskedelmi alapvető munkafolyamatnál az elérni kívánt állapotváltozás egy külső tényező – a vevő – aktív jelenlétét igényli. Ugyancsak külső feltételt képez a szállítók tevékenysége is.

2. A kiskereskedelmi technológia meghatározása
A kiskereskedelmi technológia az alapvető bolti munkafolyamat elvégzési módjának, ezen belül az egyes tevékenységek fajtájának és sorrendjének, valamint a technológiai eszközök megfelelő fajtáinak szükséges mennyiségben és helyen történő célszerű egymáshoz rendeltségét jelenti.

3. A bolti (áruházi) technológia elemei és befolyásoló tényezői

Elemei:

a. a munka tárgyát képező áru jellemző kiindulási és célállapota, valamint – az egyes technológiai tevékenységek eredményeként bekövetkező – állapotváltozása

b. a vevők szükségletének kielégítése, illetve az értékesítés érdekében elvégzendő munkafolyamat tevékenységeinek sorrendje és teljesítésük módja

c. a technológiai folyamat végrehajtásához szükséges technikai eszközök fajtái, alkalmazásuk feltételei és kapacitásuk

d. a munka tárgyának, a munkafolyamatot alkotó tevékenységeknek, az elvégzésükhöz szükséges technikai eszközöknek és a munkafolyamatot megvalósító, a technikai eszközöket üzemeltető munkaerőnek (és a vevőnek) mennyiségi, térbeli és időbeli egymáshoz rendelése

Befolyásoló tényezők:

e. a bolt (áruház) profilja
f. a forgalmazott áruk fizikai jellemzői
g. a bolt tevékenységi köre

h. a bolt tevékenységének nagyságrendje

i. a bolt technológiai adottságai (technikai eszközök)

j. a bolt külső technológiai kapcsolatai és 

k. az értékesítési mód

4. A logisztika értelmezésének főbb irányzatai, a logisztika célja
a. A logisztika értelmezésének főbb irányzatai:
i. Német megközelítés szerint a logisztika arra szolgál, hogy a teljes újratermelési folyamat anyagáramlási rendszerét átfogja, szervezze és irányítsa azt. E szerint a logisztika olyan ellátó tevékenység, amely megoldja a vállalatokon belüli és a cégek közötti anyagáramlást. Vagyis a logisztika a rendszerelmélet felhasználása az anyagáramlás területén.

ii. Az Amerikai Logisztikai Társaság által elfogadott meghatározás szerint: „A logisztika nyersanyagok és késztermékek hatékony áramlásának tervezését, megvalósítását és ellenőrzését szolgáló tevékenységek integrációja. Ezek a tevékenységek magukba foglalják a vevőszolgálatot, a kereslet előrejelzést, az elosztást, a készletgazdálkodást, az anyagmozgatást, a szállítást, a termelésprogramozást és egyéb tevékenységeket is.”
iii. Ronald N. Ballon definíciója szerint „a logisztika feladata az alapanyag-beszerzéstől a végső fogyasztásig terjedően az anyagáramlásban előforduló összes szállítási, rakodási, tárolási tevékenységek tervezése, szervezése, irányítása és ellenőrzése, azzal a céllal, hogy az áramlásban lévő anyag időben és a legkisebb ráfordítással a megfelelő helyre jusson.”
iv. A hazai felfogásra a logisztika fogalmának, funkcióinak angolszász és német megközelítésének az ötvöződése jellemző. E szerint a logisztika anyagok, energiák, információk (esetleg személyek) vállalaton belüli és cégek közötti áramlásának létrehozásával, irányításával és lebonyolításával kapcsolatos tevékenységek összessége. Magába foglalja a raktározáson, a szállításon és az ehhez kapcsolódó rakodásokon (vagyis az RST folyamatokon) kívüli tevékenységeket is (pl. telephely-megválasztás, értékesítés, csomagolás). Ez a felfogás tehát komplex megközelítést tükröz.

b. A logisztika célja annak biztosítása, hogy a piaci, termelési, áruforgalmi elvárásokhoz alkalmazkodva:
i. a megfelelő anyag (késztermék, áru),

ii. a megfelelő időpontban,

iii. a megfelelő helyen,

iv. a megfelelő mennyiségben, 

v. a megfelelő minőségben és

vi. a megfelelő költséggel rendelkezésre álljon.
5. Az eltérő logisztika tevékenységek funkcionális megkülönböztetése

Az ellátási (beszerzési) logisztika feladata, hogy a gazdasági rendszer számára a szükséges – külső forrásból beszerzendő – erőforrások, alkatrészek, alap-, segéd és üzemanyagok megfelelő mennyiségben, minőségben, összetételben a hat M-elv szerint rendelkezésre álljanak.

A termelési (gyártási) logisztika az alapanyag raktártól – a termelési folyamat különböző szakaszain keresztül – a késztermék raktárig terjedő anyag- és információáramlás létrehozását és fenntartását jelenti, szoros együttműködésben a termelés-szervezéssel és –irányítással.

Az elosztási (értékesítési) logisztika biztosítja, hogy a késztermékek a megfelelő időpontban, a kellő mennyiségben és minőségben (alapvetően a hat M-elv szerint) eljussanak a végső felhasználókhoz, a vevőkhöz.

6. A termékek életciklusának csökkenése és az ún. aktuális lehívások

Az áruk életciklusa az elmúlt két évtizedben a fejlett államokban zuhanásszerűen rövidült, mind gyakrabban fejlesztettek ki újabb és a korábbiaknál tökéletesebb termékeket. Az ellátás (beszerzés) – termelés – elosztás (értékesítés) együttes átfutási idejének rövidítése, továbbá a bennük tradicionálisan létrejött készletek volumenének leszorítása mind jelentősebb lett a fogyasztói igényekhez való alkalmazkodás tekintetében.

A termelési időt a gyártó cégek gépesítéssel és automatizálással, szervezési oldalról pedig a „just in time” (JIT)-elv felhasználásával rohamosan csökkenteni tudták. Az összezsugorodott termelési időhöz, azt jóval meghaladó ellátási, elosztási idők társulnak. Az ellátás és az elosztás idejének lecsökkentése az e területeken lévő készletek minimalizálása érdekében a termelésben sikeres technikai és szervezési módszereket át kellett vinni a fenti területekre is.

A JIT-elvű ellátás-termelés-elosztás vezérfonala az, hogy a teljes folyamat minden fázisában a teendőket úgynevezett aktuális lehívások alapján kell elvégezni. A napi programokat úgy állítják össze, hogy a „termeld, szállítsd ma azt, amire holnap szükség lesz” elv megvalósuljon.

Mindezek alkalmazásának feltétele a fogyasztói elvárások pontos ismerete, a nívós információs hálózat megléte, az egymással kapcsolatban lévő vállalatok között számítógépes hálózati rendszerek létrehozása. Ez megalapozza, hogy az ipar készletre történő termelés helyett rendelésre termeljen.

7. A logisztika közelmúltbeli és jelenlegi hazai helyzete

Magyarországon a hiánygazdaság időszakában a szállító volt erőfölényben, ezért a logisztika rendszer súlypontja a beszerzésen volt. Ebből következően hazánkban hosszú időn keresztül 1:6 volt a késztermék és az alapanyagkészlet arány. Fejlett piacgazdaságban más a helyzet. A hangsúly az értékesítésen van, ebből adódóan az előbbiekben már jelzett arány 1:1.

Már itthon is számottevő változás van. Miközben hosszú időn át a mindenkori kormány központi intézkedésekkel hiába igyekezett a vállalatokat a készletek leszorítására ösztökélni, ma – a gazdaság törvényszerűségeit követve – a cégek maguk kényszerülnek erre.

A logisztika segítséget nyújt a vevők gyors és pontos kiszolgálásában, az értékesítés növelésében, valamint a készletek mérséklésében. Ma már a termelésben a leglényegesebb kérdés a gyártás rugalmassága, illetve az átállás gyorsasága, továbbá itt és a kereskedelemben is, a széles termékválaszték. A kiszolgálás változatlansága mellett a készletek lefaragásával a költségmegtakarítás akár a 40-50%-ot is elérheti.

A 80-as évek derekán a hazai vállalati vezetők mintegy 90%-a egyáltalán nem ismerte a korszerű logisztikai rendszereket. Jelenleg már 60%-uk tisztában van ezzel és be is akarja vezetni. A pontosságot, a szállítási határidő betartását nézve, az elmúlt 4-5 évben nem keveset fejlődtek a hazai cégek. Elmaradásukat elsősorban az indokolatlanul magas igazgatási és üzemelési költségek reprezentálják. Ugyanakkor a hiánygazdaság maradványa, hogy itthon a szállítási költségek elég gyakran ma is a vevőre hárulnak.

A logisztika itthon való tömeges elterjedésének alapfeltétele, hogy minél több vállalatnak legyen hosszú távú elképzelése, stratégiája, amelynek végső célja a kereslet tökéletes kielégítése, a vevő minél nívósabb kiszolgálása. A logisztika feladatai különböző időtávokban vizsgálhatók. Már az éppen létező rendszer javítása is sokat hozhat, ráadásul minimális befektetés mellett. A valóban hatékony nagy rendszerek – például az „éppen időben” történő szállítás (JIT) – bevezetése költség – és időigényes. Három, négy év is szükséges hozzá, számottevő befektetéssel jár, igaz a megtakarítás is jelentős (elérheti a 30-40%-ot is).

A legfőbb gondot talán az jelenti, hogy a vállalatok jelentős részénél jelenleg még nincsenek meg a mindennapi működés jobbításának feltételei. Sok cég tulajdonosi struktúrájában, szervezeti felépítésében átalakulóban van, s ebben a helyzetben az operatív működés javításának kérdése hátrább sorolódik. A másik jelentős korlát a pénzhiány, mivel a modern rendszerek meghonosítása meglehetősen tőkeigényes.

8. Az áru termelő és fogyasztó közötti útjának alaptípusai

Közvetlen: a termelők közvetlenül értékesítenek a fogyasztóknak. Ennek egyik válfaja, amikor ehhez nem szükséges saját bolthálózat, hanem csak pár mintaterem vagy átgondoltan szerkesztett, színvonalas katalógus. A nagy- és kiskereskedelem kikapcsolásával megoldható a tartós fogyasztási cikkek bizonyos részének értékesítése. 

Az agrár termelők saját elárusítóhelyeket hoznak létre, így jó minőségű, friss termékekkel szolgálják ki a vásárlókat. Egy-egy termelő áruskálája relatíve behatárolt, ezért kiegészítésként külső szállítók áruját is értékesíthetik.

Az ipar szélesebb körben is megteremtheti saját mintabolt-hálózatát, Ez elősegítheti az új termékek piaci bevezetését, továbbá hozzájárulhat a fogyasztói igények közvetlen és jobb megismeréséhez.

Közvetett:

Egylépcsős (félig közvetlen): az áru kihagyhatja a nagykereskedelem raktárait, a termelésből közvetlenül a kiskereskedelembe kerülhet. Az élelmiszeripar bizonyos területein (sütő-, hús- tejipar) megszokott az úgynevezett művi kiszállítás. Itt a termelő nagykereskedelmi funkciót is ellát.

A nagykereskedelmet általában a következő esetekben célszerű kiiktatni az áru útjából:

a. nagy értékű termékek

b. olyan egyedi termékek forgalmazásánál, amelyek speciális igényeket elégítenek ki

c. azoknak az áruknak a forgalmazásánál, ahol kisszámú termelő áll szemben kisszámú fogyasztóval

d. viszonylag szűk választékú termékeknél, amelyekből ugyanakkor a beszerzés nagy tömegű

e. ahol a termelés és a fogyasztás tér- és időbeni eltérései nem nagyok, vagyis nincs szükség jelentékeny árukeverésre

Többlépcsős:

Kétlépcsős: hazai viszonyok között ez a megoldás gyakori. Ekkor a termelő és a kiskereskedő közé belép a nagykereskedelem, hogy a leggazdaságosabban és technikailag kidolgozottan készletezzen, szállítson.

A termelés és a fogyasztás helye és ideje eltér egymástól, de a termelési választék sem egyezik meg a kiskereskedelmi választékkal. A nagykereskedelem a széles és mély választék létrehozása érdekében összegyűjti és csoportosítja az egyes gyártók más-más időpontban előállított termékeit, létrehozva ez által a kiskereskedelmi választékot.

Háromlépcsős: ritkán alkalmazzák. Ilyenkor a termelés egy adott szakmában rendkívül széles, s a gyártókkal történő kapcsolattartás speciális szakismeretet kíván. Ekkor a termelő és a nagykereskedelem közé belép a szaknagykereskedő.

Tranzitszállítás: az áru fizikailag kikerüli a nagykereskedelmi raktárt, de a nagykereskedelem diszpozíciói szerint kerül a termelőtől a kiskereskedelembe. Így csökkennek az áruforgalmazási költségek, nő az időmegtakarítás, ugyanakkor többletterheket ró az árusító egységekre, mivel a fogyasztói választék kialakítását nekik kell elvégezniük.

A bolti technológiai és logisztikai (áruáramlási) folyamatok

1. A megrendelések feladásának változatai
a. megrendelés a nagykereskedelmi egységben. A kiskereskedelem képviselője felkeresi a nagykereskedelmi raktárt, illetve annak mintatermét és ott személyesen választja ki a bolt számára szükséges árukat. Nagy előnye, hogy a nagykereskedelem teljes, aktuális kínálatát megismerve, olyan – esetleg új – cikkek is a bolt választékába kerülnek, melyeket eddig nem forgalmaztak. A rendelést a helyszínen írásban rögzítik.

b. megrendelés üzletszerzőn keresztül. A nagykereskedelmi vállalatok ügynökei, üzletszerzői a raktárak árulistáival – mintadarabokkal – felkeresik a boltvezetőket, tájékoztatják a raktári készletek változásairól. A szóbeli tárgyalást követően a boltvezető írásban adja át az üzletszerzőnek a megrendelést, aki aláírásával „visszaigazolja” a rendelés elfogadását.

c. írásban, megrendelő levélben. Amennyiben a szállítóvállalat a beérkező levélre nem válaszol, nem közli a teljesítés esetleges akadályait, úgy a rendelés érvényesnek minősül.

d. táviratilag, telexen, faxon vagy telefonon, rádiótelefonon keresztül, ez gyorsítja az átfutási időt

e. gépkocsivezetőkön, kocsikísérőkön keresztül– művi cikkek esetében kerül alkalmazásra, amikor a kiszállítást végző személynek adják át a következő szállításra vonatkozó igényeket. Tipikus esete a „kávé slepptúra”: a nagykereskedelmi raktárakban felrakják a gépkocsikra a különböző fajtájú és kiszerelésű kávékat, majd a boltban a boltvezető a pillanatnyi igényeinek megfelelően veszi át az árut a szállítmányból.

f. mozgóraktár: a raktári áruválasztékból a helyszínre szállít bizonyos mennyiségű árut, melyből a boltvezető kiválasztja a szükségletének megfelelő terméket.

g. számítógépen keresztül: a feldolgozás elektronikusan történik, elsősorban a nagyobb egységeknél, áruházaknál kezd terjedni ez az új árubeszerzési forma.

2. A bolti technológiai folyamat főbb folyamatelemei
a. áru átvételének lebonyolítása

b. áru árazásának megszervezése

c. áru bolti tárolása és mozgatása
d. áru értékesítésre történő előkészítésének megszervezése

e. áru raktári és eladótéri helyigényének meghatározása

f. áru eladótéri helyének kijelölése
g. vételár elszámolása

h. vevők útjának kialakítása

i. személyzet mozgási útvonalának biztosítása

3. Hogyan helyezkedik el az áruátvételi tevékenység a bolti technológiai folyamatban?

Szállítólevél összehasonlítása a megrendeléssel → Áruátvétel megtagadása

↓

Kirakodás megkezdése

↓

Érkező áru összehasonlítása a szállítólevéllel → Mennyiségi hiányok dokumentálása

↓








Átvétel igazolása

↓

Számla beárazása

↓

Az áru minőségi átvétele → Minőségileg kifogásolt áru elkülönítése

↓




↓

Áru beárazása



Ügyintézés


4. Az áruátvétel fogalma
Az áruátvételi tevékenység a bolti technológiai folyamat első részfolyamata. 

Jelentősége:

· az áru itt lép be a bolti technológiai és logisztikai folyamatba

· a boltba érkező áru diszponilitásában jogi szempontból személyi változás következik be.

Ez olyan információs és ügyviteli folyamatok kialakítását teszi szükségessé, melyek továbbgyűrűzésükben a technológiai és logisztikai folyamatra is meghatározóak.

5. Az áruátvételi munka szervezési-személyi feltételei
Lehetőségek:

· területileg és szervezetileg elkülönült áruátvételt kell megvalósítani. Ennek megfelelően az egyes szervezeti egységek részére egymástól elkülönülő, megfelelő nagyságrendű áruátvételi lehetőséget kell biztosítani. A területileg és szervezetileg elkülönülő decentralizált áruátvételi feltételek az elszámoltatás szempontjából tökéletes megoldásnak bizonyulnak, azonban az elkülönült technikai feltételek kihasználtsága alacsony, egymással nem helyettesíthetők, összesített nagyságrendjük a centralizált áruátvételnél lényegesen nagyobb.

· csak szervezetileg decentralizálódik, területileg egy – a bolt teljes nagyságrendjének megfelelő – centralizált áruátvételi helyen bonyolódik le. Hatékonynak tekinthető, azonban különböző anyagi felelősségi körbe tartozó áruk párhuzamosan történő átvétele esetén az áruk keveredhetnek, az áruátvételt végző dolgozók szervezeti elkülönültsége pedig a közös területen torlódásokat eredményezhet.

· a területileg centralizált áruátvételt végzők szervezetileg és anyagi felelősség szempontjából is elkülönülnek az önálló anyagi felelősséggel rendelkező osztályoktól. A bolti áruátvétel magas technikai és munkaszervezési színvonalon végezhető, de a bolt technológiai és logisztikai folyamata során az áru több anyagi felelősségi kört érint. Az áruátvételi szervezetnek az árut egy új anyagi felelősségi kört képező osztály részére kell átadnia, mely szükségszerűen az áru ismételt mennyiségi átvételével jár.

6. Az áruátvételi terület nagyságának meghatározását befolyásoló tényezők
Az áruátvételi terület szükséges nagyságának meghatározása az áruforgalom adatai alapján, a belső munkaszervezés megoldásának figyelembevételével, tapasztalati adatok felhasználásával történhet.

Az áruátvételi tevékenység átlagos átfutási idejének területnagyságot meghatározó szerepénél figyelembe kell venni, hogy az áruátvételi tevékenység mennyiségi és minőségi átvételből áll.

Csak a mennyiségileg és minőségileg egyaránt átvett áru tekinthető ténylegesen átvettnek.

A célszerűen elhelyezett bolti átvételi terület:

· közvetlenül megközelíthető a közúti áruszállító járművekkel,

· közvetlenül kapcsolódik az áruátvételt követő tevékenységek ellátására szolgáló területekhez,

· a bolt belső árumozgatási útvonalán az áruáramlási sorrend logikája szerint helyezkedik el, nem eredményez ellenirányú szállítást,

· közvetlenül kapcsolódik a visszáru – és göngyölegraktárakhoz,

· elhelyezkedéséből adódóan minimálisra korlátozza a belső szállítók bolton belüli mozgásterét.

Az áruátvételi terület bolton belüli elhelyezkedésével szemben támasztott követelmények jelentősége a boltok nagyságával egyenes arányban változik.

7. A mennyiségi átvétel lényege és lebonyolításának főbb változatai
Legtöbbször a szállító képviselőjének jelenlétében történik, egyes esetekben a teljes mennyiségi átvételre csak a szállító távollétében kerülhet sor. Ilyenkor rendszerint valamilyen szállítói gyűjtőcsomagolásban érkezik az áru. A szállító jelenlétében csak a szállító telephelyén lezárt csomagok mennyiségi (többnyire bruttó súly szerinti) átvétele történik meg. Majd ezt követően, későbbi időben kerül sor a csomagok tartamának tételes mennyiségi átvételére. A tételes átvételig a gyűjtőcsomagok ideiglenes tárolásáról az áruátvételi munkaterületen gondoskodni kell.

8. A minőségi átvétel lényege és szerepe a kiskereskedelemben
A tételes vagy szúrópróbaszerű minőségi átvétel a szállító távollétében, a mennyiségi átvételt követően történik. Mindenesetre csak a mennyiségileg és minőségileg egyaránt átvett áru tekinthető ténylegesen átvettnek. Az áruátvételi tevékenység e két vetületének időbeni szétválasztása elsősorban az iparcikk szakmában jelentős.

9. A centralizált áruátvétel fogalma
Centralizált áruátvételt célszerű megvalósítani minden olyan esetben, amikor az átveendő áruk térbeli szétválasztása – az áruk jellegéből adódóan – nem kötelező. A centralizált átvétel a technikai feltételek hatékonyabb kihasználását eredményezi.

10. A decentralizált áruátvétel lényege
A decentralizált áruátvétel kialakítását két tényező: az áruk útjának kötelező elkülönítése és az anyagi felelősség megosztottsága teheti szükségessé.

(Pl. élelmiszer kiskereskedelem – egymásra fertőzésveszélyes áruk elkülönítése.)

A decentralizált áruátvétel megvalósítását szükségessé teheti a bolton belüli megosztott anyagi felelősségi rendszer. Ez esetben a bolton belül önálló anyagi felelősségű szervezeti egységek vannak, melyek technológiai és logisztikai folyamata az elszámoltatás biztonsága érdekében szükségszerűen elkülönül egymástól. Ez elsősorban iparcikk kiskereskedelmi gyakorlatban fordul elő.

11. Az áruátvételi munka szervezésének technikai feltételei
Az áruátvétel zömmel árumozgatási és rakodási feladat.

Az áruátvételhez kapcsolódó függőleges kézi árumozgatás építészeti vagy gépi megoldással kiküszöbölhető.

Az építészeti kiváltást eredményezi a bolt gazdasági bejáratához épített rampa. A rampa és a gépkocsiút közötti szintkülönbség szabvány szerint 112 cm, ez a bolt földszinti padozatának megemelésével vagy a gépkocsiút lesüllyesztésével érhető el. Ez csak a nagy alapterületű, tőépítkezéses és egyedülálló épületben valósítható meg. Kisebb alapterületű boltoknál jó szolgálatot tesznek a függőleges árumozgatást segítő gépi megoldások.

Árumozgató gépek:

· szállítói láncok kialakításának következtében a szállító járművekre szerelt emelő-berendezések: egységrakományok emelésére alakították ki, illetve bármilyen alakú teher vagy árumozgató eszköz emelésére alkalmas hidraulikus emelőhátfal. Ezek csak a velük ellátott gépkocsik rakodását könnyítik, szemben a bolthoz tartozó gépi emelő-berendezésekkel.

· bolthoz tartozó gépi emelő-berendezések: villás targonca, szállítópálya

A törekvések előtérbe helyezik a nagy terjedelmű és súlyú rakategységek mozgását, ami csak a szállítói láncok teljessé tételével és az árurakodás gépesítésével érhető el. 

A gazdasági bejárat fölött esővédő előtető is létesíthető.

A vízszintes árumozgatási feladat nagyobb belső szállítási útvonal esetében igényli a gördített árumozgatást.

Feltételei:

· az áru jellegének megfelelő teherbírású és kialakítású szállítóeszköz

· a gördített áruszállítás célszerű szállítóeszközének megfelelő ajtónyílások
· a küszöbök és lépcsők nélküli árumozgatási útvonal

· a gördülősúly (áru + szállítóeszköz) dinamikus igénybevételét tartósan elviselő burkolat

Az ideiglenes tárolás gyakran szabályszerűtlenséget, torlódást, balesetveszélyt és áruromlást von maga után.

Az áruátvételi terület az áru folyamatos átáramlására szolgál, ami állandóan szabad közlekedő-utakat igényel. Az itt elhelyezett áru a teljes áruátvételi folyamatot akadályozza, ezért a helyiség padozatán célszerű festeni az árutárolásra és a kizárólag közlekedésre használható területeket. Az így kijelölt közlekedési területeken áru még ideiglenesen sem helyezhető el.

A táramérleg teherlapját célszerű a padozat szintjéig lesüllyeszteni, ez lehetővé teszi a gördített rakomány bruttó mérlegelését (bruttó súly – göngyöleg és áruszállító kocsi = nettó súly). Így nem kell ismételten átrakni az árut.

A mennyiségi átvétel helyét célszerű a gazdasági bejárathoz közvetlenül kapcsolódóan elhelyezni és építészetileg elválasztani a minőségi áruátvételi helyiségektől, területtől. 

A gyakori áruszállítás miatt télen nehezen biztosítható a folyamatos munkavégzéshez szükséges, munkavédelmi előírásokban rögzített klimatikus állapot. A mennyiségi áruátvétel céljára szolgáló terület elhatárolása fokozza a tulajdon védelmét.

Sajátos problémakör az éjszakai szállítás, ilyenkor az áruátvételi zsilipet használják. A szállítók éjszaka berakodják az árut a zsilipbe a bizonylatokkal együtt, reggel pedig a bolt alkalmazottai a másik oldalról átveszi az árut, amelyet a mellékelt bizonylatokon igazol. A bizonylatok begyűjtése napközben történik.

12. Az áruátvételi és árazási feladatok térbeli és időbeli összevonásánk indokai
A logisztika alapelve, hogy az áru az áruátvételtől az eladótér felé egyenesen, ellenirányú mozgatás kényszere nélkül haladjon. Cél, hogy az árut minél kevesebbszer kelljen kézbe venni, továbbá az azonos technikai feltételeket igénylő – időben felváltva végezhető – feladatokat térben célszerű összevonni. Az áruátvétel és az árazás alapvetően azonos kialakítású munkahelyet igényel és időben váltakozva végezhető feladatok. Az árazás elvileg két ponton helyezhető el: 

· az áruátvételt közvetlenül követi: a teljes áruszállítmányon egyszerre tüntethető fel a fogyasztói ár. Így biztosítható, hogy a terhelési bizonylaton és az árun azonos ár szerepeljen. A nagytömegű, azonos fajtájú áru egyszerre történő árazása nagyobb hatékonyságú munkavégzést tesz lehetővé, hátránya azonban, hogy árváltozáskor át kell árazni.

· tárolást követő árazás: nem kell átárazni, azonban ez az értékesítést akadályozhatja. Az árut jelentős ideig a raktárban tárolják, az elszámolást terhelő bizonylatok az árazás későbbi időpontjában nehezen kereshetők vissza. Ezáltal az elaprózott mennyiségekben történő árazáskor az árun feltüntetett ár és az elszámolás terhelésénél alkalmazott ár egyezősége kevésbé biztosítható.

· amennyiben az egység pénztárterminállal rendelkezik, az áruk egyedi beárazása szükségtelenné válik, árváltozáskor is csupán be kell táplálni a megemelkedett árakat.

13. A tevékenységek megszervezése, lebonyolítása az értékesítés előkészítése során
Megkülönböztethetők az áru értékesítésre alkalmas állapotának ellenőrzésére, az áru állapotának megváltoztatására irányuló tevékenységeket.

Az áru eladótéri elhelyezését, az eladótéri munkát segítő áru-előkészítési feladatok a bolti technológiai és logisztikai folyamat függvényébe kerülnek megszervezésre. Pl. az önkiszolgálással értékesítendő ingek eladótéren kívüli csipeszelése, az áru eladótéren kívüli előrecsomagolása, darabolása, vagy a hús, csemegeáru előre szeletelése.

Ezeket a feladatokat azért kell az eladótéren kívül végezni, mert ezáltal lehetőség nyílik a munkaerő racionális felhasználására, a bolt kapacitásának növelésére.

14. A technikai feltételek kialakítása az értékesítés előkészítéséhez
Az eladótérben végzendő minden olyan műveletelem, amely csak az áruval függ össze, de függetleníthető a munkavégzés helyétől és a vevő jelenlététől, alkalmas arra, hogy az eladótéren kívül elvégzendő előkészítő tevékenységgé váljon.

Az ilyen tevékenység részére az eladótéren kívül általában olyan munkahely alakítható ki, ahol a homogén jellegű munka a korábbinál nagyobb hatékonysággal végezhető el.

Az áru eladásra történő előkészítése közvetlenül az áru eladótérbe szállítását megelőző feladat. Ezért az áru-előkészítésre szolgáló munkahelyeket térben úgy kell elhelyezni, hogy az áru eladótérbe történő szállításának útvonalába essenek, és ne tegyék szükségessé az áru célszerű mozgásirányával ellentétes irányú mozgatást.

Az áru-előkészítő és az egyéb rendeltetésű tevékenységek közötti funkcionális kapcsolatoknak különös jelentőségük van az élelmiszerboltok, ezen belül is a nem előrecsomagoltan boltba érkező, romlandó áruk esetében. Az ilyen áruk előkészítő munkahelyét az eladási helyhez minél közelebb helyes kialakítani, s közöttük lehetőség szerint közvetlen kapcsolatot biztosítani.

Nagyobb alapterületű boltokban az áru-előkészítési tevékenység rendszerint külön helyiségben történik. Az egymásra kémiai, fizikai vagy biológiai szempontból káros hatást gyakorló áruk egymástól csak térben elkülönítve készíthetők elő az eladásra.

15. Az áru bolti tárolásának megszervezése
Bolti tároláson – bővebb értelemben – a bolt által átvett áruk átvételétől értékesítésig tartó megőrzését értjük. Szűkebb értelemben a bolti tárolás fogalmán az áru olyan hosszabb rövidebb ideig tartó statikus állapotát értjük, mely esetben az áruhoz a vevő közvetlenül nem férhet, az árura csak állagmegóvása érdekében irányul valamilyen tevékenység.

Hagyományos értékesítés esetében az áruk zöme a vevőtől elzárt raktárban, míg az önkiszolgáló boltokban a teljes bolti készlet 60-80%-a az eladótérben kerül elhelyezésre.

A folyamat továbbfejlődéseként a vevő a raktár egyes részeibe is bemehet, és ott vásárolhat az előrecsomagolt árukból. E tendencia az eladótér és raktártér közötti merev elhatárolás megszüntetése irányában hat. A minta utáni értékesítés szinte egyáltalán nem igényli a bolton belüli raktározást.

A tárolandó áruk fajlagos térigénye eltérő nagyságú tárolási feladatot ró a boltra. A legtöbb árucsoportnál kimutatható szezonális ingadozás, ez időbeni eltolódással a raktári készletek nagyságát is megszabja. Ha a bolt profiljába eltérő szezonalitású árucsoportok tartoznak, az árucsoportok készleteinek ingadozása egymást kiegyenlíti.

A kiegyenlítődés a tárolási feladat nagyságának stabilitását, a gazdaságos tárolást teszi lehetővé.

Az áru állagának és mennyiségének megóvása érdekében igen sokrétű követelményt kell a tárolás során kielégíteni. a legfontosabbak a tárolóhely klímájára vonatkoznak.

A megfelelő klimatikus viszonyokon túl biztosítani kell, hogy az áruk együtt tároláskor ne okozzanak egymásban kárt. 

Az élelmiszerek egy része együtt tároláskor előidézheti más áru romlását. Az ilyen áruk egy légtérben történő tárolhatóságát közegészségügyi előírások szabályozzák, be nem tartásuk pénzbírságot vagy a bolt azonnali bezárásának elrendelését vonhatja maga után.

Az áruk egy részének használati értékét azok illata, aromája adja meg, más áruk pedig hajlamosak a környezetükből szagot átvenni, ezáltal minőségük, használati értékük romlik. Az ilyen szempontból megengedhetően együtt tárolható áruk körére általánosítható elvet nem lehet kimondani, azt mindenkor a megfelelő áruismerettel rendelkezve kell meghatározni.

Az áruk egy részének minőségét, erkölcsi értékét tisztaságuk közvetlenül befolyásolja, más áruk jellegüknél fogva hajlamosak más áruk szennyezésére (szóródás, porlás, elfolyás). Az ilyen árukat rendszerint nem szabad együtt tárolni.

A minőség megóvása érdekében rendkívül fontos a termék jellegének megfelelő tárolási mód meghatározása (máglyázás, polcon tárolás vagy függesztés). Meghatározásánál figyelembe kell venni az áru és a csomagolás mechanikai teherbíró-képességét és a terméket érő mechanikai hatások nyomán bekövetkezhető minőségváltozást is.

Fontos a tűz- és betörés-biztonsági előírások betartása, ezek kiterjednek az épületekre és a belső áruáramlásra is. A tűz jelzését és oltását biztosító berendezés megközelíthetőségét sem áruval, sem berendezéssel eltorlaszolni nem szabad. A tárolóhelyiség belső közlekedőútjain árut még ideiglenesen sem szabad elhelyezni.

Az árurakatok, állványok és a mennyezet között minimálisan 60 cm-es üres űrszelvényt kell hagyni a locsolhatóság biztosítására. Nagyobb raktárakban a kétirányú menekülés lehetőségét kell biztosítani. Kiskereskedelmi egységek egybefüggő, közös légterű tárolóhelyiségeinek a 2000m2-es tűzszakasz határt meghaladó területeit több tűzszakaszra kell osztani, közöttük lángbiztos zárási lehetőséggel.

16. Az áru tárolási helyének kijelölésekor figyelembeveendő tényezők
· közegészségügyi előírások vagy elszámoltatási rend szerint az áru együtt kezelhető-e más termékekkel vagy elkülönített áruáramlást igényel-e

· a beszállított áru az értékesítésig milyen munkaműveletek elvégzését igényli és milyen sorrendben

· az azonos áruval kapcsolatos különböző tevékenységek vagy a különféle árukkal kapcsolatos azonos tevékenységek térben milyen mértékben vonhatók össze

· az áru csomagolási egységének súlya, terjedelme az áru beszállításakor és a belső mozgatáskor (áruáramláskor)

· az áru belső mozgatásánál használatos eszközök, és üzemeltetésük technikai feltételei

· az áru tárolásával kapcsolatos klimatikus viszonyok.

17. A bolti árumozgatás lehetséges módjai és eszközei?

A kézi árumozgatást megkönnyítik a segédeszközök. A legjelentősebbek a gördített áruszállítást lehetővé tevő különböző kézikocsik. A kiskereskedelemben legelterjedtebb árumozgató kocsik raklapja 70x100 cm-es, kerekei 10-15 cm átmérőjűek.

A kézi hidraulikus teheremelő jelentősége az utóbbi időben – a rakodólapos szállítói láncok elterjedésével – megnövekedett.

A vízszintes irányú gépesített áruszállítás lehetősége a bolti kiskereskedelemben rendkívül korlátozott, és szinte kizárólag a raktárig terjedő áruszállítói útvonalon képzelhető el.

A boltok, áruházak jelentős része gazdasági megfontolásból vagy kényszerűségből többszintes kialakítású, ez az áru szintek közötti mozgatását teszi szükségessé.

A teherfelvonók paraméterei közül a bolti technológiai és logisztika folyamat szempontjából különösen fontos azok teherbíró képessége, a járószekrény belmérete és ajtómérete.

18. A bolton belüli árumozgatás megszervezése
A manuális gördített áruszállítás útvonalában az ajtókat küszöb nélkül kell építeni. Kerülni kell a szintkülönbségeket, a nem vízszintes árumozgatási útvonalat. Különlegesen indokolt esetben 10%-osnál nem meredekebb lejtővel a szintkülönbségek áthidalhatók, ennél meredekebb lejtőt balesetvédelmi okok miatt nem szabad alkalmazni. Lejtő alkalmazása esetén fékkel ellátott árumozgató kocsikat célszerű alkalmazni

A boltok, áruházak jelentős része gazdasági megfontolásból vagy kényszerűségből többszintes kialakítású, ez az áru szintek közötti mozgatását teszi szükségessé.

A teherfelvonók paraméterei közül a bolti technológiai és logisztika folyamat szempontjából különösen fontos azok teherbíró képessége, a járószekrény belmérete és ajtómérete.

19. Az áru értékesítésre történő előkészítésének tartalmát és mértékét befolyásoló tényezők
· az áru beszállítási és eladási mennyiségi egységei közötti eltérések

· az áru minőségi és fajta szerinti osztályozásának szükségessége

· az áru értékesítési módja

· a bolt technikai és munkaszervezési megoldásai

· az áru beérkezési és értékesítési állapotának különbségéből eredő, szükséges árukezelési folyamatok (pl. összeszerelés)

20. Az előkészítő tevékenység térbeni elhelyezése, a munkahelyek kialakítása
Az eladótérben végzendő minden olyan műveletelem, amely csak az áruval függ össze, de függetleníthető a munkavégzés helyétől és a vevő jelenlététől, alkalmas arra, hogy az eladótéren kívül elvégzendő előkészítő tevékenységgé váljon.

Az ilyen tevékenység részére az eladótéren kívül általában olyan munkahely alakítható ki, ahol a homogén jellegű munka a korábbinál nagyobb hatékonysággal végezhető el.

Az áru eladásra történő előkészítése közvetlenül az áru eladótérbe szállítását megelőző feladat. Ezért az áru-előkészítésre szolgáló munkahelyeket térben úgy kell elhelyezni, hogy az áru eladótérbe történő szállításának útvonalába essenek, és ne tegyék szükségessé az áru célszerű mozgásirányával ellentétes irányú mozgatást.

Az áru-előkészítő és az egyéb rendeltetésű tevékenységek közötti funkcionális kapcsolatoknak különös jelentőségük van az élelmiszerboltok, ezen belül is a nem előrecsomagoltan boltba érkező, romlandó áruk esetében. Az ilyen áruk előkészítő munkahelyét az eladási helyhez minél közelebb helyes kialakítani, s közöttük lehetőség szerint közvetlen kapcsolatot biztosítani.

Nagyobb alapterületű boltokban az áru-előkészítési tevékenység rendszerint külön helyiségben történik. Az egymásra kémiai, fizikai vagy biológiai szempontból káros hatást gyakorló áruk egymástól csak térben elkülönítve készíthetők elő az eladásra.

21. Az eladótér és a raktár szükséges nagyságának meghatározási módjai
A készleteket tárolhatják az áruház épületén kívül; az áruházépület üzemi területének raktáraiban; az eladótér kéziraktáraiban; az eladótér magasállványainak felső soraiban.

Áruházon kívüli tárolás:

· saját külső raktárban

· termelőknél, importőröknél.

Az áruházi vállalatok több áruház közelségében központi raktárt tartanak fenn, amely az áruházak munkáját segíti és az árut – eladásra előkészítve, napi ütemezés szerint szállítja az áruházakba, ahol egyenesen az eladótérbe helyezik ki, árusításra

Áruházi épületben történő raktározás:

· központi raktár: leghatékonyabb, szakosított tárolás. Nagyobb áruházakban külön szinten, az egységes, nagyrakterű raktár olcsóbb építészeti megoldás és áttekinthetőbb a tárolás.

· osztályraktár: nagyterű raktárban dróthálós szakaszolással vagy külön helyiségekben. Akkor előnyös, ha az áru útjának szerves részét képezi

Az áruházak üzemi területen kívül kialakított raktárain kívül az áru egy kisebb hányadát eladótéri kéziraktárakban tárolják.

Az eladótér aránya az összterületből 50% felett legyen. Ha a raktározási, előkészítési és egyéb funkciókat ún. üzemközpontba vonják össze, akkor mindössze 8-10% az eladótéren kívüli egyéb helyiségek aránya.

22. A pénztári kapacitás tervezése és a pénztárhelyek kialakítása
Ennek meghatározása két okból is rendkívül fontos. Egyrészt a pénztárhelyek kialakítása és üzemeltetése a bolt legköltségigényesebben létrehozható munkahelyei közé tartoznak, másrészt kapacitásuk jelentősen befolyásolhatja a bolt teljes áteresztőképességét.

A tervezést tapasztalati normatívák alapján hajtják végre. Az egy vásárlás átlagos Ft értékének ismeretében a tervezett forgalomból következtetni lehet a várható vevőszámra.

A csúcsforgalmi órák vevőszámának aránya az átlagos óránkénti vevőszámhoz viszonyítva megmutatja, hogy a pénztárkapacitást milyen vevőszámhoz méretezzük. A pénztárkapacitást az átlagos forgalmú hónap csúcsforgalmi vevőszámához kell méretezni.

A tapasztalati normatívák kidolgozása minden esetben szervezői feladat. Ügyelni kell a normatíva kialakítására felhasznált adatok és a normatíva alkalmazási körülményeinek (profil, időpont, munkamegosztás) megközelítő azonosságára.

23. A pénztárak áteresztőképessége
A zártpályás önkiszolgáló eladóterek pénztári kapacitása növelhető a manuálisan elvégzett munkák gépesítésével is. Ezt célozza az elektronikus pénztárgépek egyes típusaihoz kapcsolható érmevisszaadó automata.

Az önkiszolgáló értékesítési mód két változata között a pénztárhelyek számát és üzemeltetését tekintve lényeges eltérések tapasztalhatók. A zártpályás önkiszolgáló eladótér pénztárhelyeinek üzemeltetett kapacitása a forgalom igényeihez viszonylag jól igazítható.

A szabadpályás önkiszolgálás pénztárhelyei nem a forgalomhoz, hanem meghatározott eladótérhez kötődnek, így a forgalomhoz rugalmasan igazodó üzemeltetésükre kevés a lehetőség. Elfecsérelt munkaidőt és rendkívül magas pénztárgép-igényt eredményez, ha a gépek folyamatos kihasználtsága nem biztosítható.

24. A pénztárak kedvező elhelyezése 
· a pénztárakat zónaszerűen, a kijáratnál egy helyre összpontosítva kell elhelyezni

· a pénztárzóna elhelyezése merőleges legyen az állványok irányára, biztosítva ezáltal a pénztárak közvetlen megközelíthetőségét

· a pénztárfülkéket az eladótérrel szembefordítva kell elhelyezni

· a pénztárzóna előtt minimálisan 2-3 m-es szabad közlekedőterületet kell biztosítani, lehetőség szerint kizárva a keresztirányú vevőforgalmat

· a pénztárhelyeket egymás mellett, 70-100 cm-es szabad vevőutak biztosításával kell elhelyezni úgy, hogy a nem vásárló „vevők” soron kívül, de ellenőrizhetően hagyják el az eladóteret

· a pénztárak asszimetrikusan (nem középen), az eladótér valamelyik sarkában (lehetőség szerint a kisebb oldal mentén) helyezendők el. Hatalmas, egybefüggő eladótereknél ugyanakkor sajátos, egyedi szempontok érvényesülhetnek, melynek végeredménye eltérhet az előbbiektől.

· a pénztárak mögött megfelelő csomagolóteret kell biztosítani a vevők részére

· a pénztárzónát a be- és kijárathoz kapcsolódóan úgy kell kialakítani, hogy a távozó vevők által lerakott kocsit vagy kosarat az érkező vevők a bolt személyzetének közreműködése nélkül elvehessék

· a pénztárhelyek üzemeltetéséhez szükséges elektromos energiát lehetőség szerint a mennyezeti elektromos hálózatból kell biztosítani

25. A vevők útjának kialakítása
A vevő útjának jó megszervezése egyaránt fontos az impulzív vásárlások, a bolt kapacitásának növelése, valamint a vevő kényelmének biztosítása érdekében.

Kis alapterületű, elaprózott bolthálózat esetén általában a vevő útjának és bolti tartózkodásának lerövidítése, ezáltal a bolt áteresztőképességének a növelése a cél. Ha a vevőút lerövidítése a cél, akkor is biztosítani kell, hogy a vevő a számára indirekt módon lerövidített úton minden szükséges árut megvehessen, megtaláljon.

Megfelelő nagyságú, kevésbé elaprózott bolthálózat és széles választékú árukínálat esetén a vásárló bolti tartózkodási idejének növelésével a teljes választék megtekintését, ezáltal az impulzív vásárlást és az összforgalom növelését lehet célként kitűzni. A vevő bolton belüli útját építészeti megoldásokkal, a berendezések és az áru megfelelő elhelyezésével befolyásolhatjuk. A vevő útjának növelését, az eladótér egyenletesebb leterhelését érhetjük el, ha a vevőforgalom szempontjából frekventált árucsoportokat (vagy tevékenységeket) szétszórtan helyezzük el. Ez azonban nem eredményezheti az egymással szorosan összefüggő tevékenységek térbeli szétválasztását. Ha a vevőút növelése a célunk, akkor biztosítani kell, hogy a kényszerűen meghosszabbított úton a vevő figyelmét lekössük. Ne kényszerítsük a vevőt olyan út megtételére, mely üres falakkal, állványhátfalakkal stb. határolt.

A vevő útját a berendezés elrendezésével is befolyásolhatjuk. Azonban a túl hosszú gondolák vagy túlságosan labirintusos berendezés-elrendezés, épp az ellenkező hatást váltja ki a vásárlóból, mint amit el kívántunk érni.

Mindenkor figyelembe kell venni a vagyonvédelmi szempontokat. A vevő mozgási útvonalát el kell választani az üzemi területtől.

26. A hagyományos értékesítésű bolt eladóterének alapvető berendezési tárgyai
A berendezések csak alárendelt, passzív szerepet játszanak. A faliállványok az eladó állandó jelenléte és a vevő általi megközelíthetetlensége miatt árutárolási funkciót töltenek be.

A faliállványok kialakításukban, szerkezetükben, jellegükben azonosak az önkiszolgáló boltok faliállványaival, legfeljebb az állványok alsó részén helyeznek el szekrényeket.

Az eladóasztal – pult – a legtipikusabb bútordarab. Funkciója az eladó értékesítési munkafeltételeinek (bemutatás, darabolás, mérés, csomagolás, pénzkezelés) biztosítása.

Az egyes munkahelyek pultjai kialakításukban szakmánként eltérőek.

Az élelmiszerboltok pultjait a jobb árubemutatás érdekében a vevő felőli oldalon rendszerint 2 sor üvegpolccal növelik, ezeket egészségügyi okokból homloküveggel védik.

Igény szerint hűtött és hűtetlen kivitelben készülnek. A pult belső, alsó oldala tartalékáru és csomagolóanyag tárolására szolgál. Az ún. norvég pultok belső, alsó része is hűtött.

Az iparcikkboltok kiszolgáló pultjai magasítás nélküliek. Alapvetően két típusa különböztethető meg. Telepult: a vevő fölötti homloklapja és fedlapja nem átlátszó – az áru jellegétől függően készülhet fiókos és polcos kivitelben. Az angolfiókos pultokat a kis terjedelmű, értékesebb, bemutatást fokozottan igénylő és nem nehéz áruk eladásánál használják. Homlok- és fedlapjai üvegezettek, a bennük elhelyezett 3-4 sor fiók felfelé csökkenő mélységű. Ezáltal a vevő láthatja a pult fiókjaiban elhelyezett árut. Jellemző alkalmazási területe az óra-, ékszer-, ajándék-, illatszer-, divatáru, stb. boltok.

27. A preszelekciós értékesítési mód jellemzői
A preszelekció (előzetes kiválasztás alapján történő eladás) lehetővé teszi a vevő részére a teljes választék jellemző tulajdonságainak megismerését, az áruk kiválasztását, majd megvásárlását.

Jelentősége abban rejlik, hogy kiküszöbölődik az árubemutatás, áruajánlás tevékenysége. Élőmunka kímélő értékesítési mód, mely a hagyományos eladással összehasonlítva, nagyobb termelékenységet eredményez.

Az eladótér funkcionális felosztása gyakorlatilag azonos a hagyományosan értékesítő eladóterével, azzal a különbséggel, hogy a vevőtér ezúttal nem kizárólag a vevő mozgására, hanem az előzetes kiválasztás alapját képező áru bemutatását szolgáló berendezések elhelyezésére is szolgál.

A vevőtér funkciójának bővülése az eladótérből való részesedési arányának növekedését is eredményezte. A növekedés oly mértékű, mely lehetővé teszi az árubemutató berendezések elhelyezését és a vevő szemlélődéséhez szükséges közlekedőterület biztosítását a vevőtérben.

Alaprajzi funkcionális felosztását az áruutánpótlás gyakorisága határozza meg. Az eladótér raktárhoz legközelebbi területén mindenkor az eladói munkaterület helyezendő el. 

A preszelekció alapján történő értékesítés árumintáknak, vagy magának az értékesítendő árudarabnak a bemutatásával történhet.

A vevő a minták alapján kiválasztott és megvásárolni kívánt áruval a vételt – illetve a vételár kifizetését – megelőzően, az eladó révén kapcsolatba kerül, azt megszemlélheti, kipróbálhatja. A vásárlás így egy konkrét árudarabra vonatkozik, s a vevő az általa megvásárolt árut azonnal birtokba is veheti.

Alapvető berendezéseiként egy sajátos egycélú berendezéstípus jelentkezik. Legjellegzetesebbek a vitrinek, dobogók és a különféle árufüggesztők. Az áruminták bemutatását szolgáló berendezések többnyire különlegesen igényes kivitelűek, az alapvető célon túlmenően vásárlási hangulatkeltő, belsőépítészeti funkciót is betöltenek.

28. Az önkiszolgáló értékesítési mód jellemzői
Önkiszolgáló módon csak olyan áru értékesíthető, melynek mennyiségi osztása megfelel a leggyakoribb vásárlási mennyiségnek, így nem szükséges a bolti személyzet további, az áru mennyiségi osztását eredményező tevékenysége.

Az önkiszolgáló értékesítésre minden olyan árucikk alkalmas, melyet terjedelménél, súlyánál fogva a vevő könnyen, saját maga és az áru épségének veszélyeztetés nélkül képes mozgatni, csomagolása biztosítja az áru védelmét, és az árucímkével együtt tartalmaz minden olyan információt, mely a vásárlói döntéshez szükséges.

Zártpályás önkiszolgálás esetében nem célszerű olyan árut értékesíteni, mely terjedelménél fogva nem fér el a vevő által kötelezően használandó kocsiban vagy kosárban, illetve az áru odahelyezése a termék állagának romlásához vezethet.

29. Az önkiszolgáló eladótér alapvető berendezési tárgyai
Az eladás elszemélytelenedése feleslegessé teszi elsősorban az eladói munkahely szerepét betöltő pultokat, s egyben új funkcióval, az árubemutatással ruházza fel az árutároló berendezéseket.

Ezek nyitott berendezések, mert ilyen módon csak az az áru adható el, amit a vevő lát, és amelyhez hozzá is férhet. Legfontosabbak az áruállványok: nemcsak nagytömegű áru tárolását, hanem az értékesítést elősegítő árubemutatást is lehetővé teszik. Méretezésük és kialakításuk folytán alkalmazkodniuk kell a vevőkényelmi szempontokhoz. Biztosítani kell a vevő számára a választék gyors áttekintését és közvetlen hozzáférését az áruhoz, mely követelmény előnyben részesíti a szabadpolcos vagy függesztős kialakítást.

A nagytömegű áru elhelyezése szükségessé tette, hogy az áruk a vevőtérben is elhelyezésre kerüljenek, így alakultak ki a középállványok. Legalább két oldalon alkalmasak árutárolásra, bemutatásra. Némely típusoknál a gondolák végeit is árutárolásra alkalmas polcokkal vagy felakasztható huzalkosarakkal látják el.

Iparcikk áruk többnyire igénylik a függesztett árubemutatást (pl. nyakkendő, konfekció, kötöttáru, szerszám, stb.), különféle konzolok, árufüggesztők biztosítják ezt.

A konzolok nagy teherbírású alkatrészek, az állványok oszlopainak perforációiba akaszthatók, míg az árufüggesztők általában az állványok perforált hátfalára vagy egyéb kiegészítő elemeire kapcsolható kisebb teherbírású alkatrészek.

Konzolokat különösen ruházati boltokban alkalmaznak, az árufüggesztők alkalmazása iparcikkboltokban terjedt el.

Az állványokra szerelhető vitrinek nagy értékű, kis terjedelmű, eltulajdonításnak vagy állagrongálásnak fokozottan kitett áruk bemutatására és tárolására szolgálnak.

Az önkiszolgáló rendszer kizárólagosan ritkán valósítható meg, rendszerint kombinálni kell más kiszolgálási formával is. Ezért találkozhatunk hagyományos eladást lehetővé tevő pultokkal is. Élelmiszerboltokban teljesen megegyeznek a hagyományos kiszolgálású boltok pultjaival, iparcikkek vonatkozásában pedig lényegesen kisebbek, megszakításos elhelyezésükkel nem zárják el a vevőt az árutól. Rendszerint csak kiegészítő funkciójú munkaasztal szerepét töltik be.

Az önkiszolgáló eladóterek pénztárpultjai funkcióban eltérnek a hagyományos bolt pénztári munkahelyétől. Oka, hogy az önkiszolgáló pénztári munkahelyen az áru mindig jelen van, ott történik a vásárolt mennyiség megállapítása, a vásárlási érték pénztárgép segítségével történő regisztrálása, a pénzkezelés és sok esetben bizonyos csomagolási feladatok ellátása is. Megkülönböztetünk zártpályás önkiszolgálásnál használt végpénztári munkahelyet és a szabadpályás önkiszolgálás pénztári munkahelyét.

30. A minta utáni értékesítés jellemzői
A preszelekció sajátos változataként is felfogható. A vevő nem egy általa előzetesen megszemlélt konkrét árudarabot, hanem a mintához hasonlót vesz meg. A ténylegesen megvásárolt áruval csak az adás-vételi ügylet megkötése után kerül kapcsolatba.

Vevő az árut a fizetés tényét igazoló bizonylat ellenében, a pulthoz kapcsolódó, vagy attól távollévő raktárban kapja meg. Gyakori, hogy az árut a vevő lakására szállítják, és ott adják át.

A minta utáni értékesítés szükségtelenné teszi az áruk beszállítását az üzletbe, az eladótér feltöltését, az áru eladásra történő előkészítését, a csomagolást.
A szükségtelen, vagy éppenséggel módosuló bolti technológiai és logisztikai folyamatokat az eladható, diszponálható készletre vonatkozó információs folyamatok váltják fel. A központi készletből minta után történő értékesítés gazdaságos készlettartást és magasabb szintű raktár-technológia alkalmazását teszi lehetővé.

Sajátos értékesítési megoldást jelentenek a catalogshowroom-ok: a minta alapján történő vásárlás előtt a vásárló egy katalógusból tájékozódik. Ez a kiszolgálási forma egyesítette a minta utáni értékesítés mintatermi rendszerét a csomagküldő kereskedelem katalógusos választék-bemutató megoldásával.

31. Az értékesítési összevetése az áruk egyes körével és jellegével
A hagyományos értékesítésre bármelyik bolti forgalomban lévő áru alkalmas. Lényegéből adódóan a legmunkaigényesebb, a legkisebb termelékenységet eredményezi. Alkalmazása csak elkerülhetetlen esetben célszerű. Ilyen pl. az árunak csak a vevő jelenlétében elvégezhető mennyiségi osztása, az előrecsomagolás hiánya, a különleges áruismeret igénye, az áru rendkívüli védelmének szükségessége vagy a túlságosan kicsi eladótér.

Preszelekció alapján történő értékesítést célszerű alkalmazni minden olyan esetben, amikor az eladásra kínált választék rendkívül mély, azonban az áruk eladásához valamilyen formában szükséges a bolt személyzetének közreműködése. Ilyenek elsősorban az iparcikkek, a többnyire nem naponta vagy rendszeresen vásárolt árucikkek:

· a darabolást igénylő iparcikkek (textília, burkolóanyag)

· nagy értékű, kipróbáláshoz szakértelmet igénylő műszaki cikkek (szórakozató elektronika)

· fokozott vagyonvédelmet igénylő cikkek (ékszer, óra)

· a bemutatáshoz összeszerelést és sajátos technikai feltételt igénylő, egyébként szétszerelten csomagolt áruk (csillár)

· nagydarabos, nehezen mozgatható iparcikkek (bojler, szőnyeg, jármű)

Minta utáni értékesítést célszerű alkalmazni olyan áruk esetében, melyek terjedelmüknél vagy súlyuknál fogva alkalmatlanok arra, hogy a fizetést követően a vevő saját maga szállítsa el a boltból. Ennek az értékesítési módnak feltétele a szállítókészség és a minőség garantálása, valamint az esetleges bolti mulasztás miatt a vevőt ért kár feltétel nélküli vállalása és gyors elhárítása.

Az önkiszolgáló értékesítésre minden olyan árucikk alkalmas, melyet terjedelménél, súlyánál fogva a vevő könnyen, saját maga és az áru épségének veszélyeztetés nélkül képes mozgatni, csomagolása biztosítja az áru védelmét, és az árucímkével együtt tartalmaz minden olyan információt, mely a vásárlói döntéshez szükséges.

Zártpályás önkiszolgálás esetében nem célszerű olyan árut értékesíteni, mely terjedelménél fogva nem fér el a vevő által kötelezően használandó kocsiban vagy kosárban, illetve az áru odahelyezése a termék állagának romlásához vezethet.

32. POS pénztárterminálok alkalmazása

Naprakész képet kapni a készletekről, az értékesítésről; a fogyasztói igényeket folyamatosan követni, azaz jó áruforgalmi munkát végezni tételes, cikkelem, illetve választékelem mélységű adatfeldolgozás nélkül nem lehet.

A kereskedelem számítástechnikai fejlesztésének egyik célja, hogy a nagyobb egységekben – főként az áruházakban – ilyen korszerű, pénztárterminálokkal kiépített értékesítési módszer („értékesítési pont” rendszer) kerüljön bevezetésre.

A pénztárterminál olyan pénztárgép, mely a hagyományos pénztári műveletek elvégzésén kívül cikkenkénti értékesítési adatokat rögzít, és biztosítja az adatok további elektronikus adatfeldolgozó egységre juttatását. Egyik lehetséges funkciója az árlekérdezés. A leolvasott kód alapján megkeresi a cikk tárolt egységárát, megnevezését, majd a cikkelem tárolt egységárával kiszámítja a fizetendő összeget, kinyomtatja a cikk nevét, árát, a vásárlás időpontját, stb. 

A pénztárterminálok alkalmazása: 

· növeli a kiszolgálás kulturáltságát és korrektségét; 

· az áru megnevezésének kinyomtatása a blokkot „emberi olvasásra” alkalmassá teszi; 

· az árukód gépi olvasása és a gépben tárolt ár számlázása megszünteti a téves árat; 

· a visszajáró pénz kinyomtatása a vevő számára megkönnyíti a pénzelszámolást; 

· a vevő felé fordított megjelenítő bizalmat kelt és segíti a pénztárműveletek ellenőrzését.

33. A vonalkód-olvasók típusai
A vonalkódok olvasása lényegében három egymás utáni műveletet jelent. Optoelektronikai jelérzékelés, érzékelt jel átalakítása, átalakított jelek feldolgozása.

A legegyszerűbb eszköz a fényceruza: alig nagyobb egy töltőtollnál, működtetése gyorsan megtanulható. Pénztárterminálhoz kapcsolva használják, egyes változatai hordozhatók (leltározó eszközök). A kódok leolvasásakor a hegyét végig kell húzni a kód teljes hosszúságán úgy, hogy a mozgatás során minden függőleges vonalat és közt metsszen. Egyik hátránya, hogy az alkalmazónak lényegében mindkét kezét igénybe veszi. Nincs lehetősége, hogy csomagoljon, a nehezebb árut felemelje, valamilyen adatot beüssön a pénztárgépbe stb. Megbízható eszköz, azonban bizonyos idő után elhasználódik, mivel a ceruza hegyén lévő rubingolyót állandóan nyomó igénybevétel éri. Ez a festékanyagtól egy idő után bepiszkolódik, vagy elkopik.

Az érintés nélküli kódolvasás tipikus eszköze az olvasópisztoly. Mozgó vagy mozdulatlan tárgyakon lévő vonalkódok egyaránt leolvashatók a segítségével, általában 15-20 cm szélességig lehet a kódot érzékelni vele. Célszerű alkalmazni olyan helyen, ahol nem egyenletes a leolvasási felület.

Beépített vonalkód-olvasók: az olvasó-berendezést beépítik a pénztárgép pultjába. Ez esetben a kódot hordozó árucikk mozog el az olvasó előtt bizonyos távolságban.

Infravörös vonalkód-leolvasó: ezzel egy vonalkód leolvasása 0,5 másodpercig tart, vagyis lerövidíti a pénztárnál való várakozási időt, és tovább csökkenti – gyakorlatilag kizárja – a hibalehetőséget.

34. Előnyei az „értékesítési pont” rendszer alkalmazásának
· megnő a pénztárak áteresztőképessége
· könnyebb, gyorsabb a pénztáros munkája. Az árbeütés kiküszöbölésével elkerülhető az ár nem kellő ismerete vagy a bizonytalanság miatti várakozás. Megszűnik a téves áralkalmazás

· elmarad a cikkek egyenkénti árazásának, illetve átárazásának költsége. Feleslegessé válnak az árváltozással kapcsolatos jelenlegi tetemes bolti munkák (készletfelvétel, átárazás, készletérték különbözet kiszámítása). Árváltozáskor pusztán be kell táplálni a számítógép törzsadat-tárolójába az új árakat.

· csökkennek a leltározási költségek. (A hordozható adattároló és a fényceruza segítségével leltározható a bolti készlet).

· a naponta kimutatott cikkelem mélységű készlet megteremti a hatékony készletgazdálkodás, a hálózati egységek önállóságának alapját

· a rendszerre alapozva olyan áru-utánpótlási szisztéma valósítható meg, amely lehetővé teszi a keresletnek megfelelő árukészlet folyamatos feltöltését az áruháztól távolabb telepített központi raktárból

· javítja az információszolgáltatást

· az áruház forgalma értékben

· az áruforgalom cikkenként

· a minimum készlet figyelése

· egyéb információk

35. Az EFT-POS pénztárterminálok működésének lényege

A hitelkártyák erősítik a fogyasztók vásárlási hajlandóságát. A hamis kártyáktól a hologram és a mágnescsík védi az igazi tulajdonost, de ehhez a kereskedelmi egységnek rendelkeznie kell egy EFT-POS (Electronic Funds Transfer – Point of Sale) pénztárterminállal, amely maximum 3 másodperc alatt rá tud kapcsolódni a kártya „tisztaságát” kimutató központi számítógépre.

A nyugati államokban, ha az ipari hitelkártyát drágállják a kereskedők, akkor csinálnak ők maguk. Ezek a különböző ügyfélkártyák.

Az EFT-POS pénztárterminál ellenőrzi a kártyán lévő mágnescsíkot vagy hologramot, valamint a fizetőképességet és már ki is adja a blokkot. Tehát a hitelkártyával vásárló vevő nem tartja fel a sort, mindez jelentősen fokozza a pénztár átbocsátóképességét.

Nyugaton gyakran olyan kedvezményeket is adnak a hitelkártyával vásárlóknak, hogy csak bizonyos idő (6-8 hét) múlva vonják le az összeget a számláról (késleltetett fizetés), vagy meghatározott érték felett több havi részletre adják a vásárolt terméket (részletfizetés).

A rendszer működésének lényege az ügyfél fizetőképességét nyilvántartó számítógépes központ, a boltokban és áruházakban elhelyezett kártyaolvasó terminálok, valamint az ezek közötti összeköttetést biztosító telefon, rádió vagy még inkább műholdas kapcsolat.

A hazai mielőbbi tömeges elterjesztéséhez a szükséges EFT-POS pénztárterminálok külföldről beszerezhetők, a kapcsolatot megteremtő kommunikációs vonalak létrehozása pedig ugyancsak nem jelenthet gondot. A hálózatok gyors kiépítésének fontos feltétele, a pénzintézetek folyószámla-nyilvántartási rendszerének elektronizálása már jórészt megvalósult.

36. Előnyei az elektronikus pénztárca alkalmazásának
Az elektronikus pénztárca készpénzt helyettesítő fizetési eszköz, de itt a „pénz” magán a kártyán van. Ez valójában egy műanyag lapocskába ültetett mikroprocesszor, ebben a chipben van kódolva a tárolt „elektronikus pénz” volumene, mellyel a vevő közvetlenül fizethet az elfogadó helyeken.

Elfogadásakor nem kell kapcsolatba lépni a kibocsátó bankkal, mivel a pénz kódoltan van a kártyán, így a kereskedelem költséget takaríthat meg.

Az EFT-POS pénztárterminál ellenőrzi a kártyán lévő mágnescsíkot vagy hologramot, valamint a fizetőképességet és már ki is adja a blokkot. Tehát a hitelkártyával vásárló vevő nem tartja fel a sort, mindez jelentősen fokozza a pénztár átbocsátóképességét.

A vevő számára előnyös, hogy míg a hitelkártyák esetében a forgalom után a bankok jelentős jutalékot számolnak fel, ez ennél a fizetési módnál nem áll fenn.

37. Az elektronikus áruvédelmi rendszerek működése és a kereskedelem számára hasznos tulajdonságaik

A kiskereskedelmi egységekben a jogtalan árueltulajdonításból fakadó veszteségek az utóbbi időszakban folyamatosan emelkednek. Bolttípusonként változik, de átlagosan a termékek mintegy 0,5-3%-a távozik az üzletekből fizetés nélkül.

Az elektronikus áruvédelmi rendszerek célja, hogy zuhanásszerűen csökkentse a hálózati egységekben a vásárlói lopásokból fakadó veszteségeket. Feladatuk elsősorban nem a tolvajok megfogása, hanem a lopások megelőzése.

Az elmaradt veszteségek hozzájárulhatnak a profit növeléséhez, ez azonban csak akkor jöhet létre, ha az elektronikus áruvédelmi rendszerek a termékeltulajdonítási kísérleteket megbízhatóan jelzik.

Felépítési elve az, hogy az áruházak, boltok készletét speciális, elektronikus címkékkel vagy markerekkel reparálják.

Többször használatos címkék: árura különleges zárszerkezettel rögzítik, megfelelő segédeszközzel nyithatók és fizetés után eltávolítják az áruról.

Egyszer használatos címkék: öntapadósak, külsőleg teljes mértékben megegyeznek a szokványos árazó-címkékkel, azonban parányi áramkört tartalmaznak, amely a fizetés elmaradása, így a címke hatástalanítása esetén riasztást vált ki.

Az aktív címkéket a bolt, áruház eladóterének kijáratánál lévő detektorok érzékelik, amelyek nagy megbízhatóságú elektronikus egységekhez kapcsolódnak.

Riasztáskor rögtön hang és/vagy fényjelzés következik be. Ekkor még a megtévedt vevő – a nála lévő védett termékkel – az antennák hatósugarában van, az azonosítás tehát nem jelent gondot.

A boltban, áruházban kialakított kereskedelmi technológiába az áruvédelemnek teljes mértékben bele kell illeszkednie. A legkorszerűbb rendszerek szinte semmilyen többletfeladatot nem adnak az eladóknak.

Állandó innováció, egyre tökéletesebb megoldások, csúcstechnológiák jellemzik napjaink modern elektronikus áruvédelmi rendszereit.

Többféle technológia létezik, amelyek meghatározzák az adott rendszer működési elvét és részben a felhasználás lehetőségeit is. Ismerünk elektromágneses, magnetoakusztikus, mikrohullámú és rádiófrekvenciás elven működő rendszereket.

Ezek közül a rádiófrekvenciások a legtöbbet ígérők. A berendezések 1,9-10,5 MHz-es tartományban funkcionálnak. A biztonsági címkékbe meghatározott frekvenciára hangolt rezgőkör van beépítve, amely a kisugárzott rádiófrekvencia-jelben adott változásokat hoz létre. Ezt a vevőkészülék érzékeli, és amennyiben a saját címkéjét érzékeli, riasztást generál.

Az antennák egymástól való legnagyobb távolsága 1,8 m, ami lehetővé tesz a kényelmes vevőközlekedést, de biztosítja az egyértelmű azonosítást is.

Rendkívül megbízható detektálás és a téves riasztások elenyésző aránya jellemzi. A biztonsági címkék a kereskedelem által szabadon nyomtathatók, hatástalanításuk a deaktivizátortól 25 cm-es távolságra is lehetséges. Nem alkalmazhatók közvetlenül fémfelületeken, de a zsebbe, csomagokba, sőt a testhajlatokba rejtett áruk esetén is megbízható detektálást nyújtanak.

38. A pénztárak biztonságának fokozása
A modern áruvédelem mindinkább összeötvöződik a vonalkódra épülő, számítógépes áruforgalmi rendszerekkel. A legtökéletesebb deaktivizátorokat jelenleg már ráépítik a vonalkód-olvasó scannerekre, így a megvásárolt termék azonosító vonalkódjának beolvasásával egyidejűleg a biztonsági címkék hatástalanítása is megtörténik.

Ugyanaz a címke szolgálhat az áruvédelemre, amelyik a termékazonosító- és árinformációk hordozására. Ez a kereskedelem számára jelentős megtakarítást tesz lehetővé. 

Az áruvédelemmel foglalkozó cégek és a pénztárterminálokat gyártók mindinkább együttműködnek, hogy komplex, integrált rendszereket tudjanak kínálni a kereskedelemnek.

A biztonsági címkéket már a gyártás során elhelyezik a termékekben vagy a csomagolásban.

A rendszerek jó működésének feltétele, hogy ne pusztán csak a technikai megoldások legyenek nívósak, hanem az azokhoz kötődő szolgáltatások is (magas színvonalú garanciális és szervizszolgálat, az üzemeltetők alapos kiképzése, állandó tanácsadás, know-how átadása a kereskedőknek).

A hazai kiskereskedelemben ma még ritkán alkalmaznak videomegfigyelő rendszert. De ahol mégis, ott is csak egyes részlegekre terjesztették ki.

Tapasztalatok azt mutatják, hogy a kamerák jól látható helyen való elhelyezése már önmagában is visszatart az áru eltulajdonításától. Nehézséget okozhat viszont az úgynevezett beláthatatlan részek, mint például a próbafülkék vagy a be- és kijáratok videó ellenőrzése.

III. fejezet – Az áruházak sajátosságai

1. Az áruházak, mint kereskedelmi nagyüzemek jellemzői
Az áruházak – egy épületen belül – széles kereslet és nagy vásárlóerő lekötésére, nagyszámú vásárló igényeinek szolgálatára vállalkozó kereskedelmi létesítmények. Méreteik valamennyi árucsoport gazdag választékának koncentrált kínálatát teszik lehetővé, ami a vásárlóknak előnyös bevásárlási, a kereskedelemnek előnyös kínálati körülményeket teremt.

Az árubeszerzéseknél nagyvevőként lépnek fel, a legfejlettebb módszereket alkalmazhatják mind itt, mind az értékesítésnél, kedvezőek a feltételeik a gépesítéshez, az elektronika bevezetéséhez.

Az áru értékesítéséhez széleskörű szolgáltatást tudnak kapcsolni. Nagyszámú dolgozót foglalkoztatnak, sokoldalú munkamegosztásra, szakmunkaerők alkalmazására, folyamatos továbbképzésre van lehetőségük.

Tömeges forgalmuk jó feltételeket teremt a nyereséges gazdálkodáshoz, ami helyes anyagi ösztönzők alkalmazásával az értékesítési kultúra sérelme nélkül fokozható. A nagy árbevételek lehetővé teszik az aktív reklámtevékenységet, az intenzív marketing munkát, mely tovább fokozza a forgalom-koncentrációt.

2. Az áruházak csoportosítása a forgalomszervezés szempontjából valamint a főbb jellemzőik
· nagyáruház, mely egy tulajdonos pénzéből épül, annak egységes vezetésével egybefüggő üzemként működik. Ez a „klasszikus” áruháztípus, itt az osztályok a vevő előtt csak oly mértékig különülnek el, hogy számadásilag a forgalmi és anyagi felelősség megvalósulhasson. Az egybefüggő osztályos felépítés annyira jellemzője a nagyáruháznak, hogy angol nyelvterületen még ma is „department store”-nak, „osztályos üzlet”-nek hívják

· közösségi áruház: önálló kereskedők működési formája egy épületben. Az áruházépület úgy jön létre, hogy a jövőbeli árusítók egy szervezőnél a beruházási költséget előre lejegyzik a szükséges területre, vagy pedig egy vállalkozó saját tőkéjéből épít egy nagy áruházépületet, és amikor kész, bérbe adja a benne levő üzlethelyiségeket, árusító és raktár területeket. Emellett igyekeznek az elkülönülés látszatát kerülni és az épület szerkezetei is úgy alakítják ki, hogy a vevőben az áruházi összetartozás képe kialakuljon

3. Telepítés helye szerinti áruházak és jellemzőik
· belvárosi áruházak, ellátási központok áruházai: nagyvárosokban történelmileg alakultak ki olyan utcák, terek, melyek mellé a kereskedelem azért települt, mert a városi élet fő funkciói ezeken vagy ezek körzetében bonyolódtak le. Ezek az áruházak versenyképességükkel kezdetben sok kiskereskedőt tettek tönkre addig, amíg a bevásárlóközpontok konkurenciájával nem kellett szembenézniük. A társadalmi mobilitás körülményei között a jövőben csak úgy tudnak fennmaradni, ha épületeik nagyságát megnövelve további forgalmat koncentrálnak és épületeikhez kapcsolódóan parkolóházakat működtetnek (vásárlás igazolása esetén ingyenes parkolással)

· alközponti, elővárosi és lakótelepi áruházak: feladata az, hogy ellátási alközpontok és kisvárosnyi lakótelepek számára tegyék lehetővé lakóhelyük közelében a napi és időszaki szükségleti cikkek beszerzését, mindenkor a hely jellegéből adódó áruszükségletek kiemelésével (pl.: kertészkedéshez szükséges termékek)

· bevásárlóközponti áruházak és egyéb autós áruházak (szupermarket – hipermarket, lakberendezési, építési, kertészeti vagy más szakáruházak): 

· autóval sok irányból megközelíthető forgalmi csomópontba települnek, 

· a parkolási lehetőség bőséges, nem ritkán az üzlet alapterületének 2-4-szerese, a bevásárló kocsik szabadon a járműhöz tolhatók, 

· a gépjárművel nem rendelkező vásárlói réteg érdekében városi és távolsági autóbusz járatok is felkeresik vagy az áruház saját bevásárló járatokat szervez.

· diszkont áruházak, nagy- és kiskereskedelmi raktáráruházak:

· csak a leggyorsabban forgó áruk választékát tartják

· a kezdeti időszakban legtöbbször egyszerű épületben működtek, ma viszont már egyre inkább új egységekben üzemelnek

· kevés berendezést használva, néha göngyölegből, rakodólapról árusítanak, a kisebb árukat egyszerű állványokra rakják

· teljes önkiszolgálással, minimális személyzettel dolgoznak, csak fizetett szolgáltatást vállalnak, vagy még ilyet sem

· árukínálatukban előfordulhat a szavatossági idejének vége felé járó, de még fogyasztható áru, divathullámban el nem kelt cikk, tömegében túltermelt, ezért árán el nem adható áru, nem szabványos termék, stb.

· raktár áruházak: bontatlan kartonokban, ládákban, nagy csomagokban helyezik ki az árut, melyet a nagyvásárlók maguk szednek össze egy erre kiképzett bevásárló kocsira, és számlázás, majd fizetés után saját járművel maguk szállítják el. Az árakban az egyszerű körülmények, bontatlan csomagokban történő vásárlás, házhozszállítás elmaradása, stb. csökkentő tényezőként hatnak.

4. Az áruházak feltöltése, és az árufogadás
A földszint az áruház legértékesebb területe, mivel ennek felkeresése a vásárló számára a legkönnyebb. Emiatt előnyös, ha az áru a pinceszinten érkezik.

Fordítókoronggal, rámpakiegyenlítő szerkezettel, rakodógépek alkalmazásával a kirakási idő lerövidíthető. 

A torlódások elkerülésére az árufogadás idejét fuvarozási szerződésekben szabályozni. Ennek alapja egy olyan ütemterv, melyben az osztályok igényeit és a fuvarozók lehetőségeit egyeztetve, sorolják az egyes szállítók érkezését.

Az éjszakai szállítás, előnyei mellett, lényegesen emelt költségeket jelent a fogadó áruháznak. Az áru egyszerű otthagyása és bezárása a fuvarozó részéről az iparcikkeknél nem járható út (nagy érték miatt). Ez a „zsilipes” éjszakai szállítás az élelmiszereknél előnyös, viszonylag lassú elterjedésének mégis valós okai is vannak.

5. Az áruház készleteinek legfőbb raktározási helyei
A készleteket tárolhatják az áruház épületén kívül; az áruházépület üzemi területének raktáraiban; az eladótér kéziraktáraiban; az eladótér magasállványainak felső soraiban.

Áruházon kívüli tárolás:

· saját külső raktárban

· termelőknél, importőröknél.

Az áruházi vállalatok több áruház közelségében központi raktárt tartanak fenn, amely az áruházak munkáját segíti és az árut – eladásra előkészítve, napi ütemezés szerint szállítja az áruházakba, ahol egyenesen az eladótérbe helyezik ki, árusításra

Áruházi épületben történő raktározás:

· központi raktár: leghatékonyabb, szakosított tárolás. Nagyobb áruházakban külön szinten, az egységes, nagyrakterű raktár olcsóbb építészeti megoldás és áttekinthetőbb a tárolás.

· osztályraktár: nagyterű raktárban dróthálós szakaszolással vagy külön helyiségekben. Akkor előnyös, ha az áru útjának szerves részét képezi

Az áruházak üzemi területen kívül kialakított raktárain kívül az áru egy kisebb hányadát eladótéri kéziraktárakban tárolják.

6. Az áruház egyes szintjein elhelyezett árucsoportokhoz kapcsolódó szolgáltatások
· információ

· gyermekmegőrző

· fodrászat

· takarékpénztár

· gyorstisztítás, ruhaigazítás

· étterem, bisztró

· gyorstalpaló, kulcskészítő

· csomagmegőrző, üvegvisszaváltó

· toilettek

7. Egy nagyáruház létszámának, a dolgozók munkaidőalapjának és a változó forgalom melletti beosztásuknak a megállapítása
Az osztályok, részlegek eltérő profilja, szolgáltatásainak különbözősége eltérő munkaigényességet takar az áru egyedi értékétől, fizikai jellemzőitől függően. Így egymás mellett levő osztályokon is azonos létszámmal különböző forgalmat és eredményt lehet elérni.

Fejlettebb munkaeszközök alkalmazására is mód nyílik: elektronikus mérlegek, ármegjelöléshez gépek, automata üvegvisszaváltó, szőnyegforgató, gépi olló stb.

A nagyüzemi jellegből adódóan a munka mélyebb elosztására, tagolására nyílik lehetőség: eladói, pénztárosi, csomagolói funkció, eladópénztáros funkció, pénztáros-csomagoló funkció, árufeltöltési funkció, raktárfeltöltési funkció, raktárkezelői funkció és kisegítő funkciók.
Az áruházi üzem összetettségéből következik, hogy egyes részei különböző nyitvatartási idő mellett dolgozzanak. Sokoldalú hasznosításra az az áruházépület alkalmas, melynek egyes részei elkülönítetten is megközelíthetők.

8. Technikai védelmi eszközöket alkalmazása
Az őrzés részben épületen kívül történik, részben pedig a belső területek rendszeres bejárásával. Ez a tűzvédelmet is segíti.

Forgalmi időben a vagyonvédelem a kereskedelmi munka minden fázisába beépített feladat.

Sajátos probléma a kifizetett és kifizetés nélkül eltulajdonított áruk megkülönböztetése, ezért az értékesebb árut csak jellemző csomagolásban adják ki.

Erősíthető az ellenőrzés technikai vagyonvédelemmel is. Infra és radar sugarakkal zárás után tudják az épülethomlokzatokat és az eladótereket védeni, ipari televízióval a nem jól belátható állványsorokat, zugokat, lépcsőházakat. 

A drága árukhoz zsinórt csipeszelnek, melyek a próbálást lehetővé teszik, de az árutól csak az eladó tudja, kulcs segítségével leválasztani, mert különben riasztó jelet ad.

A sokféle védelmi feladat megkívánja, hogy szervezeti kerete is legyen. Ezért az áruházaknál rendész, nagyobb áruházi vállalatoknál ellenőrzési-rendészeti osztályok végzik a kereskedelmi folyamatba be nem építhető ellenőrzési munkát.

9. Főbb technikai igények egy nagyáruház tervezőivel szemben a technológia helyes működése érdekében
A kedvező épület többszintes, de önkiszolgáló áruházakban, ahol bevásárlókocsikat alkalmaznak, földszintes épület a célszerű.

A szintek közötti mozgást mozgólépcső vagy mozgólejtő (15%-nál nem nagyobb hajlásszög esetén) segíti. Idősek, mozgássérültek, nehéz csomaggal közlekedők számára a felvonó minden áruházban indokolt igény.

A belső szintviszonyokat úgy kell kialakítani, hogy az áru egységrakományokban is gördíthető legyen, küszöb, lépcső ne akadályozza, szilárd padló, elég széles ajtók.

A belső terek világítása, légcseréje ablakokkal nem oldható meg, legfeljebb szalagablak (a korszerű áruházakban). Legkedvezőbb a mesterséges légcsere és a mesterséges világítás.

Építészetileg drágább, de technológia szempontjából kedvezőbb a kevés oszloppal rendelkező vagy oszlop nélküli eladótér.

A mennyezetet úgy kell kialakítani, hogy ezen média elhelyezése szervezetten, rongálások nélkül lehetséges legyen és a médiumok gyorsan cserélhetők legyenek.

Fontos a térhangosítás (háttérzene, reklámszövegek): ideális a mennyezetbe sűrű hálóban beépített, kis körzetben hangosító hangszóró

A mennyezetbe van építve a kötelező tűzvédelmi megoldás, az esőztető szerkezet is.

10. Az áruházak fő funkcionális területarányai
Az eladótér aránya az összterületből 50% felett legyen. Ha a raktározási, előkészítési és egyéb funkciókat ún. üzemközpontba vonják össze, akkor mindössze 8-10% az eladótéren kívüli egyéb helyiségek aránya.

11. Elektronikus eszközök (hardver) melyek segíthetik az áruház kereskedelmi munkáját és amelyek jelentik a jövő útját
A fejlett számítástechnika lehetővé teszi az állandó, bonyolult mozgásban lévő hatalmas árukészlet áramlásának operatív irányítását és az irányítás mind magasabb fokú automatizálását.

Mindezeknek az alapja az áruk kódolt megjelölése, ezek gépi leolvasása, programozott rendszerezése.

Az egyes cikkfajták fogyásának adataiból képződő idősorokra alapozva normatívákat lehet felépíteni.

E rendszer operatív segítséget nyújt a forgalomhoz szükséges készletek jobb tervezésében, a pontosabb megrendelésekben, a szállítások ütemezésében, az árak nyilvántartásában, a pénztári elszámolás automatizálásában.

A gépi adatok birtokában is mindig szükség lesz egyéni megítélésre, ugyanúgy, mint ma, de ez már a vevők igényeinek jobb közelítésével történhet.

A számítástechnika más ügyekben is segítséget nyújthat:

· mély költségelemzések, osztályszámadások segítségével mód van az osztályérdekeltség növelésére, a nyereségérdekeltség fokozására

· személyi kártya kiadásával – humán igazgatás korszerűsítése

· elektronikus leltározó gépek
· elektronikus táv-adatközlő mérlegek
IV. fejezet – Bevásárlóközpontok

1. Definiálása a bevásárlóközpontnak
A bevásárlóközpont történelmi kategória. A társadalom fejlettségi fokának megfelelően jelent meg és formálódott, míg a mai tökéletességig eljutott. A telepített üzletek létrejöttéig a piacok voltak a vásárlási központok.

· egyesített szervezés és tervezés alapján megvalósított, nagy alapterületű közösségi létesítmény,

· alapvető időszakos és ritka kereskedelmi szükségletek, vendéglátási, szolgáltatási, szórakozási, sport, stb. igények kielégítésére,

· jellemzően néhány nagylétesítmény (áruház, stb.) mellett, a keresletnek megfelelő nagyságú és áru-összetételű szaküzlettel, vegyes profilú üzlettel, szolgáltató létesítménnyel várja a lakosságot,

· kiegészítve ezeket a pénzügyi, egészségügyi, szellemi igények, pihenés, játék, szórakoztatás, igazgatás adott helyen hasznos intézményeivel,

· közlekedési csomópontban fekszik, nagyszámú parkolóhellyel tudja fogadni az érkezőket, emellett a gépkocsival nem rendelkezők számára tömegközlekedési kapcsolata is van.

2. A bevásárlóközpontok kifejlődése
A napi cikkeket árusító telepített üzletek megjelenésekor az időnkénti vásárok fedezték a lakosság időszakos és ritka áruszükségletét. A továbbfejlődés során a nem alapvető szükségleti cikkeket árusító üzletek mindenütt a piacok köré települtek, majd a hely fogytával a környező főútvonalak mellett továbbhúzódtak.

A kínálat és a választék bővülésével a belterületi üzlethelyiségek szűkké váltak az áru bemutatására, így a kereskedőknek vállalniuk kellett a történelmi központoktól való elszakadást. A városi- vagy regionális bevásárlóközpontokba való költözés azért valósulhatott meg, mert a lakosság – mobilitásának növekedésével – követni tudta az üzletek helyváltoztatását.

Az áruválaszték igényesebb elemeit mindinkább csökkenő mértékben találja meg, illetve keresi helyben a lakosság. Emiatt a kereskedelmi hálózat hierarchikusan összpontosítódik.

Ha egy városban a lakosságszám indokolja, ez a koncentrálódás az adott településen belül megy végbe. Amennyiben a kereslet erre nem nyújt fedezetet, az összpontosítódás egy ellátási terület egészén jön létre. A bevásárlóközpontok az átvitt kereslet fedezetéül „továbbadott üzletterületeket” sajátjukéhoz kapcsolják, a szélességében és mélységében is gazdag választékot nagy alapterületen kínálják.

Ma már a modern bevásárlóközpontok nemcsak az áruszükségletek fedezésére vállalkoznak, hanem vendéglátási, szolgáltatóipari, szórakoztatási, sport, egészségügyi, utazási, banki, fogadási, postai, hivatali, vallási, kegyeleti, gyermek-felügyeleti és más igények kielégítésével foglalkozó egységeket és intézményeket is maguk köré csoportosítanak.

3. A közösségi központ
Ma már a modern bevásárlóközpontok nemcsak az áruszükségletek fedezésére vállalkoznak, hanem vendéglátási, szolgáltatóipari, szórakoztatási, sport, egészségügyi, utazási, banki, fogadási, postai, hivatali, vallási, kegyeleti, gyermek-felügyeleti és más igények kielégítésével foglalkozó egységeket és intézményeket is maguk köré csoportosítanak. Ezzel a bevásárlóközpontok – főként az Egyesült Államokban átformálódnak közösségi központokká, ahol a lakosságnak lehetősége van szükségletei legmagasabb fokon való, koncentrált kielégítésére. 

Ez az erősödő tendencia az új bevásárlóközpontok létesítésénél, „leépülő” bevásárlóközpontok revitalizációjánál alapvető szemponttá válik.

4. A történelmi fejlődés – tradicionális üzletközpontok és modern bevásárlóközpontok terén – Budapesten
Ld. 2. kérdés

A fővárosban lakik az ország minden ötödik lakosa és az ipar, közintézmények, idegenforgalom is erősen ide koncentrálódik, ezért a nappali lakosság számaránya még nagyobb. Ennek tudható be, hogy az áruforgalomnak mintegy egyharmada Budapesten bonyolódik le.

A forgalom történelmileg kialakult központjai eredetileg a társadalmi érintkezés, csere és a kereskedelem helyei voltak. Mivel térszerű elhelyezkedési lehetőségük hamar elfogyott, a főútvonalakon tradicionális „szalag üzletközpont” formájában fejlődtek tovább vagy – kedvező esetben – a járműforgalom elől elzárható „bevásárló utca” más néven „sétáló utca” két oldalán alakultak ki.

5. Szempontok kisebb bevásárlóközpontokba való településkor
· Versenytársak: a bevásárlóközpontban a lakosság szempontjából nagy előnye, hogy a kínálat teljességével találkozhat egy fedél alatt, és nem kell nagy távolságokban, sok üzletet felkeresnie. Ez fontos ajánlás a kereskedő számára is, de csak addig, amíg a konkurencia nem lépi túl az egy versenytárs által arányosan elérhető, ún. elegendő forgalomrészt. Ez a helyzet a telítettség. Nem szabad elfelejteni, hogy a túl merész versenyvállalás csődbe visz.
· Telekárak, bérleti díjak: mérlegelni kell, hogy a létesítés ráfordításai vagy a havi bérlet költsége megkereshető-e a várható forgalomból. Ennek megfontolásakor figyelemmel kell lenni arra, hogy a környék lakossága milyen árszínvonalat bír el.
· Munkaerő-ellátás, bérek: hozzá lehet-e jutni az adott területen megfelelően képzett munkaerőhöz a telephely kalkulációjában elviselhető áron? Ha nem, lehet, hogy a kereskedő sok gondot vállal magára.
· Adózás: az egyes kerületek, városok, községek részben eltérő tételekkel adóztatnak. (Pl. építményadót vetnek-e ott ki, biztosít-e az önkormányzat adómentességet legalább az indulás évtizedére?)
· Reklám: van-e lehetőség gyakorta eljutni a hirdetés különböző formáival a bevásárlóközpont fogyasztó-rétegét jelentő lakossághoz. Akciók esetén biztosítható-e a reklámozott előnyök gyors tudatosítása a potenciális vásárlók körében? Van-e vagy lesz-e intézményesített reklám a bevásárlóközpontban?
· Üzleti szolgáltatások: van-e saját postahivatal; van-e bank az épületben vagy a közelben; étkezés milyen formában lehetséges; takarítás hogyan van intézményesítve; karbantartás milyen fokú és az elszámolása hogyan történik; vagyonvédelem milyen szintjét biztosítják szervezetileg és milyen további nívójának kiépítésére van lehetőség; a biztosítás mire terjed ki, mire kell egyénileg biztosítást kötni; hogyan történik a közös költségek felosztása, elszámolása; raktározásra van-e lehetőség.
· Helykiválasztás
· Jó árukörnyezet: fontos, hogy az egymás mellett lévő üzletek árukínálata nem üsse egymást, (pl. finom ruházati cikk mellett autósbolt), inkább egészítsék ki egymást (pl. bútorüzlet mellett szőnyegüzlet).
· Sarok: a sarokfekvés legtöbbször felértékeli a helyet, néha 30-50%-kal is.
· Napos-árnyékos oldal: a vásárlók jó rész nem kedveli az erős napsütést, szívesebben sétál az árnyékos oldalon. Emellett, ha kirakat is van, nagy gond az árukár elleni védelem.
· Földszint – emelet – mélyszint: ha mozgólépcső van, kevés az értékeltérés, egyébként a földszint magasabb értékű. Felsőbb emeletekre jó vevőtájékoztatással lehet a vásárlókat felcsalogatni.
· Kellemes környezet: jó belső atmoszféra, virágdísz, szökőkút, vevőpihenők, gyerekjátszók, nívós toalettek.
· Sok mindent befolyásol, vagy eldönt az, hogy hol lehet – a parkolással együtt – jelentős telekigényt biztosítani. E téren az elöregedett városrészek, a múlt túlterjeszkedő, korszerűsíthetetlen gyártelepei sok esetben kedvező megoldást kínálnak. Még nagyarányú bontások árán is, mert a kiépített közlekedés, az infrastruktúra és a lakossági tömegkapcsolat felbecsülhetetlen előnyt jelentenek.
6. Nagy bevásárlóközpontok megalapozásához szükséges tanácsok
· a régió térképén kijelölik a központ telephelyét és azokat a pontokat, melyeket a bevásárlóközponttól 15-30-45-60 perc autóúttal lehet elérni. A határpontokat összekötve szabálytalan gyűrű alakú zónákat nyernek

· megkérdezéssel mintákat képeznek: mennyi az egyes zónák területén a főbb jövedelmi kategóriákban a lakosságszám, milyen ezek jellegzetes pénzköltési modellje a fontosabb árucsoportokban, és ebből vélhetően mennyit tudna az új központ magához vonzani

· piackutatást végeznek, hogy a terület közösségi fogyasztóinak mekkora hányada, milyen intézményi formában irányítható át az új bevásárlóközpont érdekeltségébe.

· felmérik, milyen a kereskedelemmel való ellátottság az egyes zónákban, mekkora fejlesztések várhatók és összességében mennyi a szórakozási, egészségügyi, szolgáltatási célú látogatások valószínűsíthető vásárlóerő-lekötése

· mindezek összegzése után becsülik meg végül az autós lakosságtól várható forgalmat. Vizsgálják, hogy a tömegközlekedési eszközöket használókat miképpen vonzhatják

· minden kategóriában a tényből indulnak ki, de prognosztizálják legalább 15-20 évre előre a várható változásokat, a zonogramm minden tényezőjére vonatkozóan

· a koncepciót teljessé teszi a környezeti hatásvizsgálat. Minél nagyobb a létesítmény, annál több zavaró tényezővel kell számolni az ember- jármű- és árutömegek mozgása, helyfoglalása, stb. terén. Mai szemlélettel ezek kiküszöbölése, elviselhető mederbe szorítása a társadalommal, az ott élőkkel szemben kötelezően vállalandó feladat.

A zonogrammos és egyéb számítások biztosabb alapot teremtenek a döntésekhez, emellett azonban a kereskedelmi érzéken alapuló megítélés minden végső elhatározást megelőz.

7. A bevásárlóközpontok szervezésének gazdái
Egy beruházás-szervező vállalat telephelyet keres, erre tanulmánytervet készít és engedélyeket szerez. Majd a költségek felosztásával meghirdeti a jegyzést, a befizetésekre és a bankhitelekre alapozva, megépíti a létesítményt. A forma azonos a társasházakéval, a fontosabb kérdésekben a közgyűlés rendelkezik, a működés és fenntartás ügyeiben a közös képviselő (vagy üzemeltetési vállalat) jár el.

Egy befektető vállalat teljes tervet készít, telephelyet és engedélyeket szerez, majd építkezésbe kezd. A létesítmény árusítóhelyeit bérbe adja, ritkább esetben eladja. A jó szakmai összetétel a siker feltétele, ezért a cégek összeválogatásánál határozott elgondolás szerint jár el.

Egy organizátor cég jegyzést szervez közös vállalat (Kft., Rt.) alapítására bevásárlóközpont(ok) építése, birtoklása, fenntartása céljából, nagyobb vállalkozás esetén pedig konzorciumot hoz létre. Működése az előbbivel azonos, lényegében szakmai befektetőt jelent a bevásárlóközponthoz kapcsolódóan.

8. A bevásárlóközpontok főbb építményi formái
· Üzletbokor: az üzletek egy terülten, viszonylag szétszórva helyezkednek el. Az áruutánpótlás vagy az áruszállításra elkülönített utakon hátulról, vagy árufeltöltő alagútból történik.

· Szalag („strip”) központ: az üzletek egy utca vagy tér két oldalán helyezkednek el.

· Passzázs vásárlóudvar: fedett térben van elhelyezve, belső utcájának két oldalán találkozhatunk üzletekkel

· Galéria vásárlóudvar: fedett térben van elhelyezve, a tereket körbefogó földszinti és emeleti utcák mellett sétálva ismerhetjük meg a kínálatot.

9. Egy jó bevásárlóközpont belülről
· minél nagyobb, tisztán átlátható terek létesüljenek, elősegítve a kínálat jobb érvényesülését

· belső térelosztás könnyen változtatható legyen, nem merevedhet meg nyitáskori formájában, mert ez leértékelődéhez vezet

· széles, tetszetős folyosók

· szép terek

· díszes galériák

· kellemes pihenők

· belső kertek, szökőkutak

10. A bevásárlóközpont hatása a környezetére
Minél nagyobb a létesítmény, annál több zavaró tényezővel kell számolni az ember- jármű- és árutömegek mozgása, helyfoglalása, stb. terén. Mai szemlélettel ezek kiküszöbölése, elviselhető mederbe szorítása a társadalommal, az ott élőkkel szemben kötelezően vállalandó feladat.

11. A világ legnagyobb bevásárlóközpontjai
USA: Mall of America 400.000m2-nél nagyobb bérbe adható területtel.

Nagy-Britannia: Gateshead-i METRO-Centre 225.000m2 bérbe adható területtel.

Franciaország: hat 90.000 m2-nél nagyobb bevásárlóközpont, Párizs szívében „les Halles” 57.000m2

Ausztria: Shopping City Süd 136.000m2; Duna túlsó oldalán 74.000m2; HUMA 50.000m2

Németország: 30 db 40.000m2 feletti

12. A bevásárlóközpontok üzemeltetésének a formái
Az üzemeltetésre vagy az alapító vállalkozik vagy szakosított bevásárlóközpont üzemeltető vállalat végzi. Az alapító okirat határozza meg, hogy közös szolgáltatások díját méréssel vagy átalány formájában osztják el. A közös vagyonvédelem, takarítás-tisztogatás és karbantartás határa az üzletbérlők területe, de egyedi igények esetén ügyleti és karbantartási szolgálattal a bérlők rendelkezésére állnak, eseti számlázással.

Kiemelkedő része az üzemeltetésnek a külső és belső reklám, az időpontban is összehangolt akciók, vásárok, műsorok szervezése, lebonyolítása.

Az üzemeltető vállalat tehát „gondos gazdaként” a kereskedők fontos partnere, a bevásárlóközpont vonzóerejének nem kis része az üzemeltető munkájának eredménye.

13. A gyári bevásárlóközpontok szerepe a fogyasztók és a versenytársak szemszögéből
Ez a kereskedelmi forma kikapcsolja az áru útjából a kis- és nagykereskedelmet. A gyártók bevásárlóközpontokba (Factory Outlet Center) tömörülve közvetlenül értékesítik a fogyasztóknak a főként márkás cikkeket.

Az árak 30-40%-kal is elmaradhatnak a megszokott kiskereskedelmi árszinttől.

Az elegáns, nagy márkaboltok az utolsó előtti divatnak megfelelő, formatervezett cikkeket kínálnak. Gyakran feltüntetik a leggyakoribb kiskereskedelmi árat is, ezáltal szuggerálva a fogyasztóban az előnyös vásárlás tényét.

A siker talán legfőbb titka az, hogy a potenciális vásárlók itt nap mint nap átélhetik a szezonvégi kiárusítások izgalmát, s egyidejűleg lehetnek divatosak és takarékosak. Emellett a vevők a különböző üzletekben még felfedező-képességüket is próbára tehetik.

A jövőben kontinensünkön elsősorban Németországban, Svájcban és Olaszországban várható gyári bevásárlóközpontok létesítése.

A berlini polgármester és a brandenburgi tartományi miniszterelnök egybehangzóan kijelentették, hogy a jövőben minden jogi eszközt igénybe vesznek az ilyen és hasonló bevásárlóközpontok létrejöttének megakadályozására, mert ezek egzisztenciális fenyegetettséget jelentenek a belvárosi kiskereskedőknek.

V. fejezet – Alternatív kiskereskedelem

1. A csomagküldő kereskedelem jellemzői
Az értékesítési munkafolyamat három önálló szakaszra tagolódik:

· áruajánlás katalógusok, CD-ROM-ok útján

· megrendelés postai úton

· a megrendelések teljesítése a központi raktárakból, rendszerint postai kiszállítással.

A vásárló az otthonában, a kínálatot ismertető nyomtatványokat kényelmes körülmények között lapozgatva eszközölheti vásárlásait, a katalógushoz mellékelt megrendelőlap kitöltésével, illetve visszaküldésével.

2. A csomagküldő kereskedelem fogalma
Olyan értékesítési mód, mely katalógusok, nyomtatványok, esetleg CD-ROM-ok segítségével ajánlja áruit, a vevő pedig postai úton rendeli meg és kapja kézhez a kívánt cikkeket, fölöslegessé téve ezzel a vevő és eladó személyes találkozását. 

3. A csomagküldő kereskedelem szerepének értékelése a hazai és külföldi gyakorlatban
Forgalmi részaránya a bolti kereskedelemhez viszonyítva az Egyesült Államokban a legnagyobb (11%), ezt követi Németország és Anglia (8%), Franciaország, Belgium és Hollandia (2-3%).

A csomagküldő kereskedelem forgalmának növekedési üteme általában meghaladja az illető országok kereskedelmi forgalmának növekedési ütemét.

Azokban az országokban a legfejlettebb, ahol általában is magas színvonalú a kereskedelmi tevékenység. A technika, az életszínvonal és a postai szolgáltatások minőségének fejlődése, valamint a fogyasztói szokások változása várhatóan a csomagküldő kereskedelem további térhódítását fogja eredményezni

Árukínálatuk gyakorlatilag megegyezik a nagy áruházak kínálatával, így számottevő versenytársaikká válnak a fogyasztók széles rétegeinél. Szerepük egyaránt jelentős a városi és a ritkán lakott települések körében.

4. A csomagküldő kereskedelem működtetésének feltételei
A katalógussal, mint az üzemeltetés leglényegesebb feltételével szemben a következő követelményeket kell támasztani:

· A katalógus pontos, korrekt jegyzéke kell, hogy legyen a kapható választéknak, hogy a következő katalógus megjelenéséig a kínált és a vevő által megvenni szándékozott áru valóban rendelkezésre álljon, az igény teljesíthető legyen. Ez igen gondos előkészítő, prognosztizáló munkát igényel.

· A katalógusnak tartalmaznia kell az összes szükséges információt az egyes cikkekről (forma, méret, méretválaszték, szín, ár, stb.)

· A katalógus kivitelezésének, minőségének, grafikai, nyomdai megoldásának olyan színvonalúnak kell lennie, hogy pontos, színhelyes tájékoztatás mellett vásárlásra ösztönző is legyen.

A katalógusok előállítási költsége igen magas, mivel azonban reklámcélokat is szolgál, így viszonylag alacsony áron árulják.

A nyugati országokban mind gyakrabban találkozhatunk elektronikus katalógusokkal is. Az egyes termékcsoportokat egy rövid videofilm is bemutatja. Az egér segítségével mozoghat a vevő a katalógusban, a megrendelés is közvetlenül a képernyőn keresztül történik.

Másik lényeges feltétel a megfelelő választékstruktúra kialakítása. Igen gondos, előrelátó és felelősségteljes beszerző munkára van szükség. A cikkek minőségének megbízhatóságára vonatkozó vizsgálatokat még a forgalomba hozatal előtt megkezdik, de az ellenőrzés a forgalmazás időszakában is folyamatos. 

A készletek tárolására, a megrendelések feldolgozására nagy, központi automatizált, elektronikus számítógéppel irányított raktári rendszereket alkalmaznak. Ez feltétele a megrendelések pontos és gyors teljesítésének.

Fontos a magas színvonalú postai szolgáltatás és a jó úthálózat, melyek nélkül a gyors és pontos házhozszállítás nem lenne megvalósítható.

5. A csomagküldő kereskedelem hatékonyságának tényezői
· Nincs szükség a forgalom lebonyolításához igényesen kialakított, drága és esztétikus megoldású kiskereskedelmi egységekre.

· A drága belterületi telkeken lévő szaküzletek helyett olcsóbb telkeken elhelyezkedő raktárakból bonyolítható a forgalom.

· Elmarad a vevőkkel való időigényes, személyes foglalkozás, nincs hullámzó vevőjárás. Folyamatos, egyenletes leterheltségű nagyüzemi munkaszervezéssel oldható meg a kiszolgálás.

· A bolti dolgozók magasabb kvalifikáltságával ellentétben, a raktárakban a munkakörök jelentős részével szemben alacsonyabb igények támaszthatóak, ez munkabér megtakarítást eredményez.

· A koncentrált raktárkészletek növelik a készlethatékonyságot.

6. A kereskedelmi automaták szerepének értékelése az ellátásban
A múlt század utolsó két évtizedében jelentek meg az első értékesítő automaták az USA-ban.

Főbb típusai: kiejtő, rekeszes, folyadékadagoló, speciális és kombinált automaták.
Döntő többségük a helyi ellátási igényeknek megfelelően, élelmiszereket árusít. Igen elterjedtek a hideg és meleg italokat árusító automaták.

Jelentős szerepet töltenek be az ellátásban a nem folyadékárusító automaták is (cukorka, rágógumi, szendvicsek, saláták, fagylalt, pékáru, cigaretta, stb.).

Iparcikkeket is lehet automatákon keresztül árusítani: pl. levélpapír, képeslap, bélyeg, közlekedési eszközök jegyei, könyv, újság, stb.

A kereskedelmi automaták ellátásban betöltött szerepe főként a tömegfogyasztási cikkek területén jelentős és elsősorban a gyorsasága miatt vált közkedveltté. De nem elhanyagolható az az előnye sem, hogy a bolti nyitvatartási időtől függetlenül is hozzájuthat a vásárló a kívánt árucikkhez.

Leggyakrabban a különböző nagy forgalmi csomópontokon helyezik el. Hatékonyan üzemeltethetők még hivatalokban, oktatási intézményekben, gyárakban, áruházakban, boltokban, szállodákban vagy ezek közelében.
Telepítésüket meghatározza az ellátásban betöltött kisegítő szerepük: a rendkívüli, lökésszerű csúcsforgalom lebonyolításának elősegítése, valamint az, hogy lehetővé tegyék a záróra utáni vásárlást. Telepítésük történhet szabad térre vagy zárt térre, elhelyezésük lehet egyénenkénti vagy csoportos.

7. Az értékesítő automaták üzemeltetési feltételei
Alapvető feltétele a hibátlan és folyamatos működtetés, ami technikai zavaroktól mentes, nívós műszaki állapotú gépparkban kihelyezett, jó minőségű áru esetén valósulhat meg.

A gép működtetése érmék bedobásával történik. Megfelelő címletű, jó minőségű, kopásálló érmékre van szükség.

A forgalmazott cikkek mérete, alakja, illetve csomagolása a géptípus adottságaihoz kell, hogy alkalmazkodjon, továbbá lehetővé kell, hogy tegye a vásárlás eladó nélküli lebonyolítását. Tájékoztató feliratokkal és ábrákkal kell ellátni.

Biztosítani kell a folyamatos árufeltöltést friss termékekkel.

A gépek lehetnek saját tulajdonban, de bérelni is lehet. Az üzemeltető vagy maga végzi saját apparátussal a szervizelést és az árufeltöltést, vagy pedig szakcégre bízza ezeket.

Az automaták rentabilitását a következő tényezők befolyásolják:

· beruházási költségek

· az amortizáció, az alkatrészek pótlása, a műszaki karbantartás

· energiaköltség

· szállítási költség

· munkabér

A nagyobb kapacitású gépek általában gazdaságosabbak.

8. A hitelkártyás vásárlás jellemzői képernyőről, számítógép segítségével
Feltétele, hogy a vevők hitelkártyával rendelkezzenek. Azokat a termékeket lehet megvásárolni ezen az úton, amelyeknek a bemutatása túlságosan helyigényes lenne, vagy nem tartoznak a vállalat normál választékához.

A képernyőn az eredetivel mindenben megegyező képeket lehet bemutatni. A vásárlók a billentyűzetet használva tájékozódnak az eges cégek kínálatáról. A termékcsoportok és termékek behatárolása, valamint az ún. komputer menü segítségével a fogyasztó a keresett áruig „lapozhat”, a készülék ezután az adott terméket a lemezről bemutatja.

A vevő döntött a vásárlásról, megadja a kért mennyiséget, a szállítási határidőt, a szállítási címeket. A hitelkártya visszaadásakor a vásárló nyomtatott bizonylatot kap az általa leadott valamennyi megrendelés összes adatával. A szállítás a központi raktárból 2 napon belül megtörténik.

9. Az automata élelmiszer boltok működése Japánban
Az „A” típusú berendezések főként ún. száraz (hűtést nem igénylő) árukat, a „B” típusúak hűtött illetve mélyhűtött termékeket kínálnak. A bolt automata berendezései komputerrel vannak összekötve. A dolgozók zöme az árufeltöltést szervezi, illetve a vásárlás utáni becsomagolást, dobozolást végzi, de szükség van számítógép-kezelőre, sőt gyakran eladótéri tanácsadóra is.

A berendezések árubemutató felületére láncos futószalagon szállítják az egyes termékeket. Ha a polcról fogynak az árucikkek, ezt egy detektor érzékeli, s a futószalag automatikusan feltölti azt. A vevő a bevásárlókocsiba összegyűjtött termékeket az ún. irányítópult szélén lévő scannerberendezéshez viszi, amely regisztrálja a volument és az árat. A vásárló a scanner nyílásába helyezi a hitelkártyáját, amely automatikusan leemeli a számlájáról a megvett termékek ellenértékét, s átutalja azt a kereskedelem számlájára.

A szalagos konvejor a megvásárolt termékeket eljuttatja a csomagolóba, ahol becsomagolják az árut. A vevő a megvásárolt termékeket a bolt kijáratánál vagy a parkolóban kapja meg. Ezzel a módszerrel meg lehet takarítani az áruátrakást és más munkaigényes műveletet.

